title: Luettelo Euroopan suurimmista autolautoista

text: Luettelo sisältää bruttovetoisuudeltaan mitattuna suurimmat tällä hetkellä Euroopassa liikennöivät autolautat.


title: Sulho Sipilä

text: Sulho Vilhelmi Sipilä (12. joulukuuta 1895 Brändö, Ahvenanmaa – 22. joulukuuta 1949 Helsinki) oli suomalainen taidemaalari, modernisti ja laivaston upseeri. Hän oli myös taitava viulisti.


title: Sulho Sipilä

text: Sipilän vanhemmat olivat kirkkoherra Frans Vilho Sipilä ja Mandi Matilda Piirainen. Sulhon ollessa pieni perhe muutti Ahvenanmaalta Mynämäkeen, Turkuun. Siellä hän valmistui ylioppilaaksi vuonna 1915 ja opiskeli aluksi teologiaa, mutta luopui siitä ja aloitti maalaamisen Turun Taideyhdistyksen piirustuskoulussa 19-vuotiaana.


title: Sulho Sipilä

text: Sipilän vaimo oli taidemaalari Greta Hällfors-Sipilä. Pariskunta tapasi toisensa opiskellessaan Ateneumissa Suomen Taideyhdistyksen piirustuskoulussa vuosina 1915–1917. He tutustuivat ulkomaiseen modernismiin Helsingin useissa ulkomaisen taiteen näyttelyissä. Sen värien käyttö ja vapaa muoto innostivat heitä ja heistä tulikin suomalaisen avantgardismin huippuosaajia. Vaikutteita he saivat myös kubismista. Sulho Sipilä maalasi mieluiten öljyväreillä, Greta Sipilä guassi- ja vesiväreillä. Sipilät kihlautuivat vuonna 1920 ja avioituivat 1924.


title: Sulho Sipilä

text: Ensimmäisen yksityisnäyttelynsä Sipilä piti vuonna 1929. 1930- ja 1940-luvuilla hänen modernistinen tyylinsä väistyi rauhallisempien värien ja tyylin tieltä. Sipilän tyypillisiä aiheita olivat maisemat Helsingistä, herkät sisäkuvat ja näkymät kodista läheisille kaduille ja rakennuksiin. Hän maalasi myös lapsuutensa maisemia. Usein hänen töissään oli nähtävissä pyrkimys paikoin jopa pikkutarkkaan realismiin. Sipilä suunnitteli myös mitaleita, kuten 50-vuotismitalin Duodecim-seuralle 1931 ja Agricola-mitalin 1948.


title: Sulho Sipilä

text: Sipilä toimi Suomen Taiteilijaseuran varapuheenjohtajana 1934–1940 ja puheenjohtajana 1940–1942, samoin kuin helsinkiläisen taiteilijaseura Pro Arten ensimmäisenä puheenjohtajana vuodesta 1945.


title: Sulho Sipilä

text: Sipilä toimi ammatikseen sotilasuralla merivoimissa, muun muassa 1. upseerina panssarilaivoilla Väinämöinen ja Ilmarinen. Erottuaan vuonna 1944 puolustusvoimista komentajakapteenina hän toimi Vapaan taidekoulun rehtorina ja maalauksen opettajana. Sipilä kuoli pian eläkkeelle jäätyään vuonna 1949. Hänen vaimonsa sairastui vuonna 1946 skitsofreniaan ja joutui hoidettavaksi Kellokosken sairaalaan, jossa kuoli vuonna 1974.


title: Leidit levyllä

text: Leidit levyllä on vuonna 2000 julkaistu musiikkialbumi. Se sisältää Leidien, Paula Koivuniemen, Katri Helenan, Lea Lavenin ja Marion Rungin, uudet versiot heidän levyttämistään hittibiiseistä sekä kaksi uutta kappaletta "Nää laulut rakkaudesta soi" ja "Laulun mä sain". Albumin on "Leidit lavalla" -konserttikiertueen oheistuote ja sen on julkaissut CD-levynä ja C-kasettina BMG Finland Oy. Albumi ylsi parhaimmillaan Suomen virallisen listan sijalle 2, ja sitä myytiin yli 20 000 kappaletta eli sen aikaiseen kultalevyyn oikeuttava määrä.


title: James B. Sumner

text: James Batcheller Sumner (19. marraskuuta 1887 Canton – 12. elokuuta 1955 Buffalo) oli yhdysvaltalainen kemisti, joka sai Nobelin kemianpalkinnon vuonna 1946 havainnostaan, että entsyymejä voidaan kiteyttää. Sumner jakoi palkintonsa John Howard Northropin ja Wendell Meredith Stanleyn kanssa.


title: James B. Sumner

text: Sumner valmistui Harvardin yliopistosta vuonna 1910. Harvardissa hän oli tutustunut huomattaviin kemisteihin kuten Roger Adamsiin, Farrington Danielsiin, Frank C. Whitmoreen, James Bryant Conantiin ja Charles Loring Jacksoniin. Hän jatkoi biokemian opiskelua Harvardissa ja saavutti filosofian tohtorin arvon vuonna 1914. Sen jälkeen hän toimi biokemian apulaisprofessorina Cornellin yliopistossa.


title: James B. Sumner

text: Cornellissa Sumner aloitti tutkimuksensa koskien entsyymejä. Erityisesti hänen tutkimuskohteenaan oli ureaasientsyymi. Aluksi Sumner ei onnistunut ja hänen työtoverinsa uskoivatkin, että hänen päämääräänsä oli mahdoton saavuttaa. Vuonna 1926 hän kuitenkin todisti, että pienetkin entsyymit oli mahdollista eristää ja kiteyttää. Hänen tutkimuksensa toivat hänelle professorin arvon vuonna 1929.


title: James B. Sumner

text: Vuonna 1937 Sumnerille myönnettiin Guggenheim Fellowship -apuraha ja hän työskenteli viisi kuukautta Ruotsissa Theodor Svedbergin kanssa. Samana vuonna John Howard Northrop onnistui kiteyttämään pepsiinin.


title: James B. Sumner

text: Vuonna 1948 Sumner pääsi Yhdysvaltain kansallisen tiedeakatemian jäseneksi. Hän kuoli syöpään 12. elokuuta 1955.


title: Paul Lukas

text: Paul Lukas (oik. Pál Lukács 26. toukokuuta 1895 Budapest, Unkari – 15. elokuuta 1971 Tanger, Marokko) oli unkarilaissyntyinen näyttelijä, joka työskenteli suuren osan urastaan Yhdysvalloissa.


title: Paul Lukas

text: Paul Lukas aloitti näyttelijänuransa 1910-luvun alussa luoden menestyksekkään teatteri- ja elokuvauran Unkarissa, Itävallassa ja Saksassa ennen siirtymistään Hollywoodiin vuonna 1927. Amerikassa hän sai yleensä esitettäväkseen sivurooleja nimekkäämpien tähtien rinnalla. Lukasin tunnetuimpia elokuvia ovat muun muassa "Seikkailu Monte Carlossa" ("Dinner at the Ritz", 1937), "Nainen katoaa" ("The Lady Vanishes", 1938), "Usko huomispäivään" ("Watch on the Rhine", 1943), "Hän kaatui kunnialla" ("Uncertain Glory", 1944), "Sukelluslaivalla maapallon ympäri" ("20000 Leagues Under the Sea", 1954) sekä Elvis Presleyn tähdittämä "Rytmiä ja riemua Acapulcossa" ("Fun in Acapulco", 1963).


title: Paul Lukas

text: Lukas sai parhaan miespääosan Oscarin elokuvasta "Usko huomispäivään" (Watch on the Rhine, 1943). Hänellä on tähti Hollywood Walk of Famella.


title: Paul Lukas

text: Paul Lukasista tuli Yhdysvaltain kansalainen vuonna 1933.


title: Paul Lukas

text: Lukas oli naimisissa oli kolme kertaa. Tiettävästi hänellä ei ollut lapsia. Hän kuoli sydänsairauteen 76-vuotiaana vuonna 1971.


title: Iljušin Il-114

text: Iljušin Il-114 on venäläinen, kahdella potkuriturbiinimoottorilla varustettu matkustajalentokone. 29. maaliskuuta 1990 ensilentonsa lentäneen koneen matkustajakapasiteetti on 64. Konetyyppiä käyttää liikenteessään muun muassa Uzbekistan Airways. 2016 valmistaja ilmoitti aloittavansa konetyypin uudelleen valmistamisen 2013 keskeyttämisen jälkeen. Kone on käytännössä täysin kotimaisista osista valmistettu, ja siten hinnaltaan hyvin kilpaillukykyinen muihin vastaavan tyyppisiin koneisiin nähden. Ensi lento modernisoidusta tyypistä on tarkoitus tapahtua 2019 ja kaupalliseen liikenteeseen 2021.


title: Saksan Grand Prix 2003

text: Saksan Grand Prix 2003 oli Formula 1 -sarjan osakilpailu, joka ajettiin 3. elokuuta 2003 Hockenheimringillä Saksassa. Kilpailun voitti paalupaikalta kilpailuun lähtenyt Williamsin Juan Pablo Montoya.


title: Paula Koivuniemi (vuoden 1988 albumi)

text: Paula Koivuniemi on Paula Koivuniemen vuonna 1988 julkaistu kokoelma-albumi, joka sisältää 16 kappaletta hänen vuosina 1966–1982 levyttämistään kappaleista. Albumi sisältää Koivuniemen ensimmäisen levytyksen, ""Perhonen"", vuodelta 1966. Albumin on julkaissut CD-levynä Fazer Finnlevy.


title: Renate Kern

text: Renate Kern (23. tammikuuta 1945 – 18. helmikuuta 1991) oli saksalainen iskelmälaulaja. Hän levytti salanimellä Nancy Wood myös countrymusiikkia Yhdysvalloissa. Hän sairastui elämänsä myöhemmässä vaiheessa masennukseen ja teki itsemurhan hirttäytymällä 46-vuotiaana. Hänen elämästään on tehty dokumenttielokuva "Und vor mir die Sterne" (1998).


title: Renate Kern

text: Kernin tunnetuimpia iskelmiä ovat "Bis morgen" (1966), "Du musst mit den Wimpern klimpern" (1968) ja "Alle Blumen brauchen Sonne" (1970).


title: Alex Krycek

text: Alex Krycek on Nicholas Lean esittämä kuvitteellinen hahmo televisiosarjassa "Salaiset kansiot". Hänet esitellään sarjaan kokemattomana FBI-agenttina mutta hän paljastuu Tupakkamiehen apuriksi.


title: Matthew Webber

text: Matthew James Webber (4. tammikuuta 1985) on yhdysvaltalainen ammattilaislentopalloilija. Pelipaikaltaan Webber on ns. hakkuri. Webber on 198 senttimetriä pitkä. Hän edusti kaudella 2007–2008 Lentopallon SM-liigassa pelaavaa, hallitsevaa suomenmestaria rovaniemeläistä Santasporttia. Kaudella 2008-2009 hän pelaa Ranskan PRO B-liigassa GFCO Ajaccio -joukkueessa. Hänet on valittu muun muassa Amerikan sarjan parhaimmaksi pelaajaksi.


title: Matthew Webber

text: Webber on pelannut ennen Santasportiin tuloaan Yhdysvalloissa yliopistosarjassa. Kauden 2007 päätteeksi hänet valittiin sarjan parhaimmaksi pelaajaksi. Webber on valittu lisäksi muun muassa monta kertaa Amerikan liigan tähdistökentälliseen. Sopimus neuvotteluissa Santasporttiin suurena apuna toimi ex-rovaniemeläinen Lauri Hakala, joka itse on pelannut samaa yliopistosarjaa Webberin kanssa. Hakala pitää Webberiä yhtenä USA:n lupaavampana hakkurina.


title: Matthew Webber

text: Kaudelle 2008-2009 hän siirtyi Ranskan B-liigaan GFCO Ajaccioon pelaamaan voitettuaan ensin keväällä 2008 Santasportin kanssa lentopallon Suomen Mestaruuden.


title: Hjalmar Linder

text: Hjalmar Linder () oli suomalainen kamariherra, varatuomari, suurmaanomistaja ja lahjoittaja. Hän vaikutti Etelä-Suomen ja erityisesti Lohjan teollistumiseen 1800- ja 1900-lukujen vaihteessa. Linder muistetaan lisäksi Suomen sisällissodan vankileirien ala-arvoisten olojen paljastajana, jonka vuoksi hän joutui lähtemään maanpakoon.


title: Hjalmar Linder

text: Hjalmar Constantin Linder syntyi vuonna 1862 aatelisperheeseen. Hänen isänsä oli ministerivaltiosihteeri Constantin Linder ja äiti kreivitär Marie Linder (o.s. Musin-Puškin). Hjalmar Linder vietti lapsuutensa Kytäjän kartanossa Hyvinkäällä.


title: Hjalmar Linder

text: Vuonna 1880 hän matkusti Pietariin opiskelemaan lakitiedettä ja työskenteli kaupungissa muun muassa Suomen asiain komitean virkamiehenä. Täällä hän tutustui mm. C.G.E. Mannerheimiin, josta tuli Hjalmar Linderin läheisin ystävä läpi vuosien. Ystävykset jakoivat monenlaisia seikkailuja, ja kummallisella tavalla heidän suuret rakkautensa tekivät heistä entistä läheisimpiä. Hjalmar Linder meni nimittäin kaikkien suureksi yllätykseksi naimisiin Mannerheimin siskon, Sophie Mannerheimin kanssa. Pietarissa asuessaan Linder velkaantui uhkapeliharrastuksensa takia, mutta hänen isänsä serkku, Mustion sääntöperintötilan haltija Fridolf Linder, tuli apuun ja maksoi kertyneet pelivelat. Myöhemmin naimattomana kuollut Fridolf Linder jätti omaisuutensa perintönä Hjalmarille.


title: Hjalmar Linder

text: Linder oli biseksuaali. Vuonna 1896 hän avioitui marsalkka Mannerheimin sisaren Sophie Mannerheimin kanssa. Lapseton liitto päättyi kuitenkin avioeroon jo 1899. Sophie Mannerheim lähti eron jälkeen Lontooseen opiskelemaan sairaanhoitajaksi ja Linder itse ei enää mennyt uusiin naimisiin. Linder oli kuitenkin vieraanvarainen ja hurmaava persoona, joten ystävyys Mannerheimin sukuun säilyi, vaikka sukulaisuussuhde päättyikin .


title: Hjalmar Linder

text: 1890-luvulla Linder osti serkultaan Laakspohjan kartanon Lohjalta ja sai haltuunsa suvulle kuuluneen Vanjärven kartanon Vihdissä. Vuonna 1907 Linder osti isältään Kytäjän kartanon. Hän hankki Suomeen ensimmäisen autonsa heti vuosisadan alussa ja 1910-luvulla hänellä oli jo useita autoja, muun muassa Rolls-Royce Silver Ghost. Linder matkusteli paljon ulkomailla ja järjesti Suomessa ollessaan suuria metsästysretkiä ja juhlia, joihin ruoat ja juomat tilattiin Pariisista ja Pietarista. Täyttäessään 50 vuotta Linder vei suuren juhlaseurueen junalla Kaukasiaan.


title: Hjalmar Linder

text: Unohtaakseen Suomen sisällisodan kauheudet Hjalmar Linder järjesti lokakuussa vuonna 1918 unohtumattoman metsästysretken Norjaan, jonne oli kutsunut hyvän ystävänsä Mannerheimin. Retkellä alkoi tämän romanssi Linderin 31-vuotiaan sisarpuolen Catharina ”Kitty” Linderin kanssa, josta kehkeytyi parin monivuotinen kirjeenvaihto .


title: Hjalmar Linder

text: Vuonna 1919 Linder lahjoitti varat taidehistorian professuurin perustamista varten Helsingin yliopistolle ja seuraavana vuonna suuren taidekokoelmansa Nationalmuseetille Tukholmassa ja Suomen taideyhdistykselle Ateneumin taidemuseoon. Suomalaislahjoitus sisälsi mm. huippuarvokkaan Rembrandtin maalauksen ”Lukeva munkki” sekä brittitaiteilijoiden Joshua Reynoldsin ja Henry Raeburnin muotokuvamaalaukset.


title: Hjalmar Linder

text: Hjalmar Linder perusti vuonna 1906 Lohjan selluloosatehtaan (sittemmin Lohjan Selluloosa O.Y.), josta on monien vaiheiden jälkeen kehittynyt nykyinen Loparex Oy:n paperitehdas. Työnantajana Linder oli edistyksellinen; hän otti käyttöön 8-tuntisen työpäivän sekä ilmaiset lääkkeet ja maksoi palkkaa myös sairauslomien ajalta jo ennen kuin laki sitä vaati.


title: Hjalmar Linder

text: Linder rakennutti 1907 sähkörautatien Lohjan aseman ja omistamansa selluloosatehtaan välille. Hän rakennutti myös kapearaiteisen rautatien Kytäjän kartanon ja Hyvinkään välille. Rautatie valmistui 1907 ja sitä jatkettiin 1911 Karkkilaan saakka. Vuonna 1917 Linder omisti selluloosatehtaan lisäksi muun muassa Kytäjän ja Mustion kartanot, kaksi puuhiomoa, Högforsin tehtaat Karkkilassa, Rautakosken ruukin sekä useita sahoja. Tuolloin hänellä oli oman kertomansa mukaan 5 000 työntekijää ja 64 000 hehtaaria maata. Mustiolle hän rakennutti kolmannen omistamansa rautatien, Mustion sähköradan.


title: Hjalmar Linder

text: Linder pakeni Suomen sisällissodan jaloista ulkomaille vuonna 1918. Palattuaan hän löysi omaisuutensa koskemattomana, mutta ei voinut hyväksyä sodanjälkeisiä oloja. Käytyään Suomenlinnan vankileirillä Linder kirjoitti 28. toukokuuta Hufvudstadsbladetiin artikkelin otsikolla "Nog med blodbad!" (Jo riittää verilöyly!).


title: Hjalmar Linder

text: Linder arvosteli kirjoituksessaan valkoisten perustamien vankileirien oloja, kertoen niissä kuolevan ihmisiä kuin kärpäsiä. Lisäksi hän varoitti tulossa olevasta "kansankatastrofista". Linder oli myös onnistunut saamaan selville punavankien lukumäärän, joka oli noin 80 000. Hufvudstadsbladet vastasi myöhemmin Linderille väittäen tämän tietoja virheelliseksi ja piti punakaartilaisten kohtelua oikeutettuna kostona.


title: Hjalmar Linder

text: Kirjoituksen jälkeen Linder leimattiin maanpetturiksi ja hän sai useita tappouhkauksia. Linder joutui myymään omaisuutensa Suomessa ja muuttamaan maanpakoon Ruotsiin. Ruotsissa hän joutui vaikeuksiin, kun häneltä alettiin ulosmitata maksamattomia veroja. Viimeksi Linder asui Ranskassa sekä Algerissa, jossa hänellä oli huvila. Toukokuun lopulla 1921 Linderin ollessa tulossa Algerista Pariisiin Ranskan viranomaiset takavarikoivat velkojien vaatimuksesta hänen matkatavaroitaan Marseillessa. Tämän seurauksena omaisuutensa ja elämänhalunsa menettänyt Linder sulkeutui 2. kesäkuuta hotellihuoneeseensa ja teki itsemurhan viiltämällä valtimonsa auki.


title: Hjalmar Linder

text: Lohjan Pohjolanmäellä paljastettiin toukokuussa 2006 Kaisaleena Halisen suunnittelema Hjalmar Linderin muistomerkki. Myös Linderin koulu on saanut nimensä kamariherran mukaan.


title: Hjalmar Linder

text: Hänen elämäkertansa ilmestyi vuonna 2005 Esa Koskisen kirjoittamana. Hjalmar Linder on myös toinen päähenkilö Raija Orasen vuonna 2010 julkaistussa romaanissa "Metsästäjän sydän".


title: Ammunta kesäolympialaisissa 1992

text: Barcelonan kesäolympialaisissa 1992 ammunnassa kilpailtiin seitsemässä miesten lajissa, neljässä naisten lajissa ja kahdessa yhteisessä lajissa.


title: Demokraattinen allianssi

text: Demokraattinen allianssi (, ) on Etelä-Afrikan pääoppositiopuolue. Demokraattinen allianssi syntyi Uuden kansallispuolueen ja Demokraattisen puolueen liittoutuessa vuonna 2000.


title: Demokraattinen allianssi

text: Demokraattisen allianssin puheenjohtaja toimi kevääseen 2007 asti Demokraattisen puolueen entinen puheenjohtaja Tony Leon. Puolue on pyrkinyt kasvattamaan suosiotaan maan mustan väestön keskuudessa, mutta ei ole toistaiseksi onnistunut. Demokraattisen allianssin kannattajakunta tulee pääasiassa valkoisesta keskiluokasta.


title: Demokraattinen allianssi

text: Helen Zillen jälkeen Demokraattisen allianssin puoluejohtajaksi valittiin toukokuussa 2015 puolueen parlamenttiryhmän puheenjohtajana toiminut Mmusi Maimane, josta tuli Demokraattisen allianssin ensimmäinen tummaihoinen puoluejohtaja.


title: Pitkinin piirikunta

text: Pitkinin piirikunta () on piirikunta Coloradon osavaltiossa Yhdysvalloissa. Piirikunta perustettiin 23. helmikuuta vuonna 1881 ja se on nimetty Coloradon kuvernöörinä vuosina 1879–1883 toimineen Frederik Walker Pitkinin mukaan. Vuoden 2010 väestönlaskennassa piirikunnan asukasluku oli 17 148. Sen pinta-ala 2 521 neliökilometriä, josta 2 513 neliökilometriä on maata ja seitsemän neliökilometriä (0,29 %) vettä. Piirikunnan hallintokaupunki on Aspen.


title: Snowmass Village

text: Snowmass Village on kaupunki Pitkinin piirikunnassa Coloradossa, Yhdysvalloissa. Vuoden väestönlaskennassa kaupungin asukasluku oli 1 822. Sen pinta-ala on 66,2 neliökilometriä, josta 66 neliökilometriä on maata ja 0,2 neliökilometriä (0,35 %) vettä. Kaupunki tunnetaan parhaiten sen alueella osittain sijaitsevasta Aspen/Snowmass-talviurheilukeskuksesta.


title: Basalt

text: Basalt on Eaglen ja Pitkinin piirikuntien alueella, Yhdysvaltain Coloradon osavaltiossa sijaitseva kaupunki. Vuoden väestönlaskennassa sen asukasluku oli 2 681. Sen pinta-ala on 5,0 neliökilometriä ja asukastiheys 536,2 as./km². Basaltia rajaavat El Jebelin ja Snowmass Villagen paikkakunnat.


title: Fennovoima

text: Fennovoima Oy on vuonna 2007 perustettu energiayhtiö, joka aikoo rakentaa Suomeen uuden ydinvoimalan. Yhtiö jätti periaatepäätöshakemuksen valtioneuvostolle tammikuussa 2009. Eduskunta myönsi luvan 1. heinäkuuta 2010 äänin 121–71. Fennovoiman tuleva voimalaitos on nimeltään Hanhikivi 1 ja se rakennetaan Pyhäjoelle. Laitoksen sähköntuotanto parantaa Suomen energiaomavaraisuutta. Fennovoimasta 66 prosenttia omistaa kahdeksantoista suomalaisen yhtiön ja yhteisyrityksen omistama Voimaosakeyhtiö SF ja 34 prosenttia venäläinen Suomeen rekisteröity RAOS Voima Oy.


title: Fennovoima

text: Fennovoiman 2017 valmistuvaksi arvioitu säteilyturvakeskuksen turvallisuusvarvion arvoidaan myöhästyvän ja valmistuvan aikaisintaan 2020, mikäli tarvittavat asiakirjat toimitetaan. Tämän puolestaan uskotaan viivästyttävän Hanhikiven ydinvoimalan valmistumista 2024:stä .


title: Fennovoima

text: Fennovoiman hallituksen puheenjohtajana toimii Esa Härmälä ja varapuheenjohtajana Pekka Erkkilä (senior advisor, Outokumpu)


title: Fennovoima

text: Hallituksen jäsenet:


title: Fennovoima

text: Varajäsenet:


title: Fennovoima

text: WikiLeaksin aineiston mukaan Djurica Tankosicia epäillään ympäristöraporttien väärentämisestä Bulgariassa Rosatom-projektissa. Fennovoima kielsi tienneensä Tancosicin väitetyistä vuonna 2006 tapahtuneista yhteyksistä korruptiosta syytettyyn bulgarialaisyrittäjään ja kertoi, ettei koko asia oikeastaan liity millään lailla Fennovoiman voimalahankkeeseen. Laitoshankkeen on myös arveltu kytkeytyvän Venäjä ulkopoliittisiin tavoitteisiin, jossa taloudellinen riippuvuus Venäjältä ostetusta energiasta altistaa Suomen Venäjän suorien ja epäsuorien vaikutuskeinojen alaiseksi.


title: Fennovoima

text: Fennovoiman omistajat ovat Voimaosakeyhtiö SF (66 %) ja laitostoimittajan eli Venäjän valtion ydinvoimayhtiön Rosatomin tytäryhtiö RAOS Voima Oy (34 %). Voimaosakeyhtiö SF:n omistavat suurimmalta osin kunnalliset energiayhtiöt, mutta mukana on myös suomalaisia teollisuusyrityksiä.


title: Fennovoima

text: Voimaosakeyhtiö SF:n omistavat seuraavat yhtiöt:


title: Fennovoima

text: Fennovoiman perustettiin vuonna 2007 uuden ydinvoimalan rakentamista varten. Sen omistivat saksalainen energiakonserni E.ON (34 %) ja suomalainen Voimaosakeyhtiö SF (66 %).


title: Fennovoima

text: Fennovoima jätti tammikuussa 2009 valtioneuvostolle periaatepäätöshakemuksen, jolla yhtiö haki lupaa uuteen ydinvoimalaan. Hakemuksessaan yhtiö perusteli hankkeensa taustat ja esitteli tekemänsä selvitykset uuden ydinvoimalan rakentamiseksi. Fennovoiman perustaneet yritykset käyttivät kolmanneksen Suomen sähköstä, mutta niillä oli hyvin vähän omaa sähköntuotantoa. Fennovoiman ydinvoimalan avulla ne halusivat paikata tämän tarpeen. Oma sähköntuotanto laskee kuluja, jotka osakkaat käyttävät kalliiseen ja hinnaltaan vaihtelevaan pörssisähköön. Fennovoiman periaatepäätöksen mukaan sähköntuotannon hajauttaminen Suomessa on eduksi, sillä se parantaa huoltovarmuutta ja tuo myös tuhansia työpaikkoja ja miljoonien verotulot sijoitusalueelleen Pohjois-Pohjanmaalle ydinvoimalan rakentamisvaiheessa.


title: Fennovoima

text: Eduskunta vahvisti periaatepäätöksen ydinvoimalan rakentamisesta kesällä 2010. Perustajat halusivat taata itselleen kohtuuhintaisen sähkön saannin ja tätä kautta turvata oman kilpailukykynsä. Nykyään osakkaat joutuvat ostamaan valtaosan sähköstään pörssistä, jossa sähkö on kallista ja altista hintavaihteluille. Fennovoima toimii mankala-periaatteella, eli sen osakkaat saavat voimalasta sähköä omistusosuuksiensa suhteessa. Kustannukset hoidetaan vastaavasti.


title: Fennovoima

text: E.ON ilmoitti 24. lokakuuta 2012 luopuvansa kaikista omistuksistaan Suomessa, käytännössä Gasumin ja Fennovoiman osakkeista. Muutoksia on tapahtunut myös Voimaosakeyhtiö SF:n omistajuuksissa.


title: Fennovoima

text: Fennovoima suunnitteli ensin hankkivansa 1 800 MW:n reaktorin Toshibalta tai Arevalta. Suunnitelma muuttui, kun Fennovoima valitsi E.ON:in tilalle Venäjän valtion ydinenergiayhtiö Rosatomin tytäryhtiö Rusatom Overseasin, jonka kanssa se allekirjoitti joulukuussa 2013 toimitussopimuksen Pyhäjoelle rakennettavasta Hanhikivi 1 -ydinvoimalaitoksesta (1200 MW) ja sopi samalla siitä, että Rosatom sai 34 prosentin omistusosuuden Fennovoimasta. Rusatom Overseasin (nykyään Rusatom Energy International ) kanssa sovitun aikataulun mukaan voimala tuottaa sähköä vuonna 2024. Rosatom on lupautunut hankkimaan Fennovoimalle kaiken tarvittavan ulkopuolisen rahoituksen, toimittamaan polttoaineen sekä huoltamaan reaktoria koko sen eliniän ajan. Ainakin alkuvaiheessa polttoaine on kierrätettyä uraania. Polttoaineen toimittaa Fennovoimalle Rosatom-konserniin kuuluva TVEL. Toimitus kattaa sekä uraanin toimituksen että polttoaineen valmistuksen ja siihen kuuluu alkulatauksen lisäksi vaihtolataukset voimalaitoksen kahdeksalle seuraavalle käyttöjaksolle. Sopimuksen mukaan TVEL:in varmuusvaraston tulee olla kahden vaihtolatauksen kokoinen. Sopimuksen päätyttyä Fennovoima voi kilpailuttaa polttoainehankinnan. Sopimus on tehty ydinvoimalan ensimmäiseksi kymmeneksi vuodeksi.


title: Fennovoima

text: Maaliskuussa 2014 Fennovoiman omistuksesta 34 prosenttia siirtyi Rosatomin tytäryhtiölle RAOS Voima Oy:lle.


title: Fennovoima

text: 2. joulukuuta 2014 Fortum ilmoitti mahdollisuudestaan osallistua ydinvoimahankkeeseen ja lisätä näin ollen Fennovoiman kotimaisomistusta hallituksen vaatimaan 60 prosenttiin. 5. joulukuuta 2014 eduskunta hyväksyi äänin 115–74 Fennovoiman ydinvoimalan periaatepäätöksen. 30. kesäkuuta 2015 Fennovoima jätti rakentamislupahakemuksen työ- ja elinkeinoministeriölle. Fortum ei kuitenkaan ollut silloin mukana hakemuksessa omien keskeneräisten neuvottelujensa vuoksi. Sen tilalle tuli kroatialainen Migrit Solarna Energija, jonka omistus herätti epäilyksiä. Ministeriö pyysi Fennovoimalta lisäselvitystä yrityksen omistussuhteista ja totesi sen saatuaan, ettei kroatialaisyhtiötä voitukaan pitää EU- tai ETA-alueen yrityksenä.


title: Fennovoima

text: Elokuussa 2015 Fortum ilmoitti osallistuvansa 6,6 prosentin osuudella Fennovoiman ydinvoimahankkeeseen Voimaosakeyhtiö SF:n kautta. Kun samaan aikaan myös rakennusyhtiö SRV ja teräsyhtiö Outokumpu tiedottivat investoinneistaan, kotimaisen omistuksen osuus nousi 65,1 prosenttiin.


title: Fennovoima

text: Fennovoima ilmoitti lokakuussa 2011, että se on valinnut ydinvoimalansa rakennuspaikaksi Pyhäjoen Hanhikiven.


title: Fennovoima

text:
Fennovoiman voimalalla oli aiemmin kaksi vaihtoehtoista sijoituspaikkaa: Pohjois-Pohjanmaalla sijaitseva Pyhäjoki sekä Etelä-Lapissa sijaitseva Simo. Itäisellä Uudellamaalla oleva Ruotsinpyhtää putosi pois vaihtoehdoista jo aiemmin.
Fennovoima toteutti vuonna 2008 kaikilla kolmella paikkakunnalla ympäristövaikutusten arvioinnin.


title: Fennovoima

text: Ydinvoima-asioissa yhteysviranomaisena toimiva työ- ja elinkeinoministeriö antoi helmikuussa 2009 Fennovoiman YVA-selostuksesta hyväksyvän loppulausunnon. Ministeriö totesi loppulausunnossaan, että Fennovoiman YVA-selostus kattaa lainsäädännön sisältövaatimukset ja se on laadittu säädösten vaatimalla tavalla. Ministeriö sai Fennovoiman YVA-selostuksesta eri viranomaisilta, järjestöiltä ja muilta organisaatioilta noin 80 lausuntoa, jotka se otti huomioon lausunnossaan.


title: Garbo

text: Garbo oli oululainen rockyhtye, joka toimi vuosina 1985–1989 ja 1993–1995. Yhtyeen johtohahmo oli laulaja-lauluntekijä Esa Eloranta. Vuonna 1995 Garbo hajosi kitaristi Nixu Nikulan kuoltua. Yhtye teki comebackin vuonna 2005 "Kruunaa ja klaavaa" -albumin myötä.


title: Arsenal Stadium

text: Arsenal Stadium on entinen jalkapallostadion Lontoossa. Yleisimmin se tunnetaan sijaintinsa mukaan nimellä Highbury. Se avattiin vuonna 1913 ja suljettiin vuonna 2006. Se toimi Englannin Valioliigassa pelaavan jalkapalloseura Arsenal FC:n kotikenttänä, kunnes seura siirtyi pelaamaan uudelle Emirates Stadiumille. Arsenal myös omisti stadionin. Sen kapasiteetti oli yhteensä 38 500.


title: Arsenal Stadium

text: Vuoden 2006 jälkeen stadionille rakennettiin noin 800 asuntoa. Stadionin itä- ja länsisiivet (ulkopuolelta) jätettiin kuitenkin entiselleen, joten paikka on edelleen suosittu pyhiinvaelluspaikka ennen ottelun alkua Emiratesilla.


title: Suomi yleisurheilun maailmanmestaruuskilpailuissa 1983

text: Suomi osallistui ensimmäisiin yleisurheilun maailmanmestaruuskilpailuihin 1983 Helsingissä 53 urheilijan voimin. Mitaleita tuli jokaista lajia yksi. Tiina Lillak voitti keihäässä, Arto Bryggare aitoi 110 metrin kilpailussa hopealle ja Martti Vainio sai 5 000 metrin pronssia. Suomi sijoittui mitalitaulukossa kahdeksanneksi.


title: Nostalgia (Paula Koivuniemi)

text: Nostalgia on Paula Koivuniemen vuonna 2005 julkaistu kokoelma-albumi, joka sisältää 15 kappaletta hänen vuosina 1973–1978 levyttämistään albumeista. Albumi kuuluu Warner Musicin ""Nostalgia"" -nimiseen äänilevysarjaan. Albumin on julkaissut CD-levynä Warner Music Finland Oy.


title: Mount Pavlof

text: Mount Pavlof on kerrostulivuori Aleuttivuoristossa Alaskan niemimaalla Alaskassa. Pavlof on ollut yksi Yhdysvaltain aktiivisimmista tulivuorista vuoden 1980 jälkeen. Purkauksia on sattunut vuosina 1980, 1981, 1983, 1986–1988, 1996–1997. Viimeisin purkaus käynnistyi 15. elokuuta 2007 ja jatkuu yhä. Suuri purkaus voisi häiritä alueen kautta kulkevia lentoreittejä.


title: Mount Pavlof

text: Keväällä 2016 Mount Pavlofin purkaus alkoi häiritä alueen lentoliikennettä.


title: Cozumel

text: Cozumel on saari ja kunta Karibianmerellä Meksikolle kuuluvan Jukatanin niemimaan itärannikolla. Saaren nimi merkitsee mayakielellä ’pääskysten saarta’. Cozumel on suosittu matkailukohde erityisesti sukelluksen harrastajien keskuudessa. Saaren keskuspaikka on San Miguel de Cozumel. Saari on pohjois–eteläsuunnassa 48 kilometriä pitkä ja itä–länsisuunnassa 16 kilometriä leveä. Se sijaitsee noin 20 kilometrin etäisyydellä mantereelta ja noin 60 kilometriä etelään Cancúnista.


title: The Boston Globe

text: The Boston Globe on Bostonin ja Uuden-Englannin laajalevikkisin päivittäin ilmestyvä sanomalehti. The New York Times Companyn omistaman lehden paikallinen pääkilpailija on tabloidi "Boston Herald".


title: The Boston Globe

text: "The Boston Globen" perustivat kuusi bostonilaista liikemiestä 4. maaliskuuta 1872. He sijoittivat lehteen yhteensä 150 000 dollaria. Päivittäisenä aamulehtenä toimintansa aloittanut julkaisu ilmestyi ensimmäisen kerran sunnuntaina 1877. Vuonna 1878 se lanseerasi "The Boston Evening Globe" -nimisen iltapäivänumeron, joka lakkautettiin 1979.


title: The Boston Globe

text: "The Globe" oli yksityinen yhtiö vuoteen 1973 saakka, jolloin se muuttui julkiseksi ja nimeksi tuli Affiliated Publications. Yhtiön hallinnointia jatkoivat Charles H. Taylorin jälkeläiset. Vuonna 1993 The New York Times Company osti Affiliated Publicationsin. Jordanin ja Taylorin perheet saivat vastineeksi huomattavan määrän Times Companyn osakkeita, mutta viimeisetkin Taylorin perheen jäsenet lähtivät yhtiön johtoportaasta vuoteen 2001 mennessä.


title: The Boston Globe

text: Afroamerikkalainen kolumnisti Patricia Smith pakotettiin eroamaan 1998 sen jälkeen, kun oli selvinnyt, että hän oli väärentänyt ihmisiä ja lausuntoja useisiin kirjoituksiinsa. Tämä herätti kysymyksiä "Globen" kaksoisstandardeista, sillä valkoihoista Mike Barniclea oli aikaisemmin syytetty samasta rikkeestä ilman rangaistusta. Saman vuoden elokuussa selvisi, että Barnicle oli kopioinut kolumniinsa aineistoa George Carlinin kirjasta "Brain Droppings". Tämän takia hänet pidätettiin virantoimituksesta ja hänen aiemmat kolumninsa käytiin läpi. Tarkastuksen yhteydessä "Globen" toimittajat huomasivat, että Barnicle oli väärentänyt tarinan kahdesta syöpäpotilaasta, ja niinpä myös Barnicle pakotettiin eroamaan.


title: The Boston Globe

text: "The Boston Globen" reportterit olivat merkittävässä roolissa Katolisen kirkon seksuaalisten hyväksikäyttötapausten aiheuttaman skandaalin paljastamisessa 2001–2003. Lehden paljastukset koskivat erityisesti Massachusettsin kirkkoja. Toimittajat saivat työstään Pulitzer-palkinnon, yhden lukuisista, jotka lehti on historiansa aikana vastaanottanut merkittävän tutkivan journalisminsa ansiosta.


title: The Boston Globe

text: Keväällä 2005 "Globe" veti takaisin jutun, joka kuvaili Nova Scotian Halifaxin lähellä 12. huhtikuuta 2005 käydyn hyljejahdin tapahtumia. Aiemmin "New York Timesin" henkilökuntaan kuuluneen freelancer Barbara Stewartin kirjoittama artikkeli kertoi jahtiin osallistuneiden alusten lukumäärän ja kuvaili yksityiskohtaisesti hylkeiden tappamista sekä siitä seuranneita protesteja. Todellisuudessa sääolosuhteet olivat kuitenkin viivästyttäneet jahtia, eikä sitä oltu ehditty edes aloittaa tarinan arkistoimispäivänä, joten yksityiskohdat paljastuivat tekaistuiksi.


title: The Boston Globe

text: Charlie Savage, jonka katsauksista presidentti George W. Bushin tapaan käyttää presidentin lausuntoja tuli valtakunnallisten uutisten aihe, voitti kansallisen tiedottamisen Pulitzer-palkinnon 2007.


title: The Boston Globe

text: Elokuussa 2013 The New York Times Company ilmoitti, että se on alustavasti sopinut myyvänsä The Boston Globe -lehden John W Henrylle, joka on tunnettu muun muassa Boston Red Sox -baseball-joukkueen ja Liverpool FC -jalkapallojoukkueen omistajana. The New York Times Company maksoi lehdestä vuonna 1993 1,1 miljardia dollaria ja nyt kauppahinnaksi ilmoitettiin 70 miljoonaa dollaria.


title: The Boston Globe

text: "The Boston Globen" sunnuntainumeron liitteenä tulee lähes joka viikko "Globe Magazine". Sen nykyinen (2007) päätoimittaja on Doug Most.


title: The Boston Globe

text: 23. lokakuuta 2006 "Boston Globe" ilmoitti ryhtyvänsä julkaisemaan lehteä "Design New England: The Magazine of Splendid Homes and Gardens". Ylimitoitettu kiiltopintainen aikakauslehti ilmestyy kuusi kertaa vuodessa.


title: Ali Krogius

text: Frans Ali Bruno Krogius (7. marraskuuta 1864 Helsinki – 12. toukokuuta 1939 Helsinki) oli suomalainen kirurgian professori. Hän kuvasi ensimmäisten joukossa johtopuudutusmenetelmän, jossa kokaiiniliuosta ruiskutettiin leikkausalueen viereiseen ihonalaiseen kudokseen. Krogius teki myös kokeiluja yhdistämällä paikallispuudutuksen ja yleisanestesian. Vuonna 1905 keksitty prokaiini kuitenkin syrjäytti kokaiinin paikallispuudutteena muutamassa vuodessa.


title: Ali Krogius

text: Ali Krogius syntyi Helsingissä vuonna 1864. Hänen vanhempansa olivat laamanni Frans Gabriel Krogius ja äiti Johanna Lovisa Adelaïde Boije. Krogius kävi yliopisto-opinnot Helsingin yliopistossa. Väiteltyään tohtoriksi vuonna 1892 hän matkusti ulkomaille jatkamaan opintojaan. Vuosina 1890–1894 hän työskenteli assistenttina kirurgisella klinikalla Helsingissä. Hän oli Helsingin yliopiston kirurgian dosentti 1893–1901 ja professori 1901–1929. Krogius tunnetaan Krogiuksen tai Krogius–Roux’n leikkauksesta, jossa operoidaan paikoiltaan mennyt polvilumpio.


title: Ali Krogius

text: Krogius meni naimisiin Anna Maria Lindelöfin (1872–1938) kanssa vuonna 1896. Avioliittoon syntyi neljä lasta: Gabriella, Frans Gunnar, Helge Lorentz ja Ali Hjalmar Gabriel.


title: Erkki Ertama

text: Erkki Ertama (Bertel Erik Ertama, alk. Enbom, 26. marraskuuta 1927 Alavus – 16. syyskuuta 2010 Helsinki) oli suomalainen säveltäjä ja kapellimestari sekä musiikkineuvos. Runoja hän kirjoitti nimellä "Erkki Leino".


title: Erkki Ertama

text: Ertama on säveltänyt musiikin moniin mainoksiin ja elokuviin. Hän toi myös sähköurut Suomeen.


title: Sinulle vain – 16 suosikki-iskelmää

text: Sinulle vain – 16 suosikki-iskelmää on Paula Koivuniemen vuonna 1991 julkaistu kokoelma-albumi, joka sisältää 16 kappaletta hänen vuosina 1975–1982 levyttämistään albumeista. Albumin on julkaissut CD-levynä ja C-kasettina Fazer Finnlevy.


title: Kanal 5 (Ukraina)

text: Kanal 5 (, suom. "Kanava 5") on ukrainalainen televisioasema, jonka omistaa ukrainalainen liikemies, poliitikko ja oligarkki Petro Porošenko. Kanavan kotipaikka on Kiovassa. Kanal 5 on kaupallinen, tiedonvälitystä ja uutistoimintaa korostava tv-kanava. Kanavan maanpäällisten lähetysten peitto on 93 prosenttia Ukrainan pinta-alasta. Kanavan satelliittilähetykset kattavat suuren osan Eurooppaa ja Venäjää. Kanal 5 on saatavissa myös netin suoratoistona (vaatimattomalla resoluutiolla).


title: Kanal 5 (Ukraina)

text: Maaliskuun 2014 katsojatilastoissa kanavalla oli 3,84 prosentin katsojaosuus (maan 7. suosituin tv-kanava). Kanavavertailussa oli mukana kaikkiaan 56 Ukrainassa näkyvää televisiokanavaa.


title: Key Tower

text: Key Tower on toimistokäytössä oleva pilvenpiirtäjä Clevelandin kaupungissa Ohiossa, Yhdysvalloissa. Sen on suunnitellut argentiinalais-yhdysvaltalainen arkkitehti César Pelli ja se valmistui vuonna 1991. Pilvenpiirtäjä on 289 metrin korkeudellaan Clevelandin ja koko Ohion osavaltion korkein rakennus. Sen kerroslukumäärä on 57.


title: Associated Television

text: Associated Television (ATV) on maanlaajuinen Turkissa näkyvä televisiokanava. Kanavan suosituksi ohjelmaksi on tullut ""Avrupa Yakası""-niminen turkkilainen televisiosarja.


title: Unkarin Grand Prix 2003

text: Unkarin Grand Prix 2003 oli Formula 1 -sarjan osakilpailu, joka ajettiin 24. elokuuta 2003 Hungaroringilla Unkarissa. Kilpailun voitti Fernando Alonso, jolle voitti oli F1-uran ensimmäinen. Kimi Räikkönen oli ruutulipulla toinen ja Juan Pablo Montoya kolmas.


title: Benigno Aquino, Jr.

text: Benigno Simeon "Ninoy" Aquino, Jr. (27. marraskuuta 1932 – 21. elokuuta 1983) oli filippiiniläinen senaattori ja oppositiojohtaja Ferdinand Marcosin hallinnon aikana. Hänet murhattiin 21. elokuuta 1983 Manilan kansainvälisellä lentoasemalla (nykyään Ninoy Aquinon kansainvälinen lentoasema) hänen palatessaan maanpaosta Yhdysvalloista.


title: Benigno Aquino, Jr.

text: Marcos tuomitsi tämän salamurhan ja sitä väitettiin armeijan salaliitoksi, mutta ketään ei tuomittu. Benigno Aquinon kuoleman jälkeen hänen vaimonsa Corazon Aquino liittyi politiikkaan ja sai opposition kannatuksen itsevaltaisesti hallitsevaa presidentti Ferdinand Marcosia vastaan. Corazon Aquinosta tuli lopulta maan presidentti Marcosin 20 vuoden hallinnon jälkeen.


title: Benigno Aquino, Jr.

text: Aquinon isä, Benigno Aquino vanhempi (1894–1947), oli myös ministeri, senaattori ja maan kansalliskokouksen puhemies. Aquino nuoremman poika Benigno Aquino III (s. 1960) valittiin vuoden 2010 vaaleissa maan presidentiksi.


title: One Liberty Place

text: One Liberty Place on pilvenpiirtäjä Philadelphian kaupungissa Pennsylvaniassa, Yhdysvalloissa. Se on 288 metrin korkeudellaan yksi Pennsylvanian korkeimmista rakennuksista. Pilvenpiirtäjä rakennettiin vuosien 1984 ja 1987 välillä arkkitehtitoimisto Murphy/Jahn Architectsin suunnitelmien mukaan. Sen kerroslukumäärä on 61.


title: Columbia Center

text: Columbia Center (edellisiltä nimiltään "Bank of America Tower", "Columbia Seafirst Center") on pilvenpiirtäjä Seattlen kaupungissa Washingtonissa, Yhdysvalloissa. Se on 295 metrin korkeudellaan Washingtonin osavaltion korkein rakennus. Se rakennettiin vuosien 1982 ja 1982 välillä arkkitehtitoimisto Chester L. Lindsey Architectsin suunnittelemana. Pilvenpiirtäjässä on 76 kerrosta.


title: Tollundin mies

text: Tollundin mies on luonnollisesti muumioitunut suoruumis, joka löydettiin Tollundin kylästä Silkeborgin läheltä Tanskan Jyllannista vuonna 1950. Suosta löytynyt mies eli esiroomalaisella rautakaudella 200–400-luvulla eaa. Mies löydettiin köysi kaulan ympärillä, joten hänet oli ilmeisesti hirtetty. Ruumis oli säilynyt happamassa suossa etenkin kasvojen osalta erittäin hyvin. Ruumis on nykyisin Silkeborgin museossa.


title: Tollundin mies

text: Tollundin miehen ruumiin löysivät tollundilaiset Højgaardin veljekset Viggo ja Emil sekä Viggon vaimo Grethe Højgaard 6. toukokuuta 1950. Löytäjät olivat paikallisella Bjældskovdalin suolla keräämässä turvetta polttoaineeksi. Poliisille löydöstä ilmoitettiin 8. toukokuuta. Poliisi huolestui löydöstä, sillä aiemmin kööpenhaminalainen koulupoika oli kadonnut Keski-Juutinmaalla. Yhteys poikaan suljettiin kuitenkin pois, kun poliisi sai tietää ruumiin olleen kahden ja puolen metrin syvyydessä turpeessa, eikä paikalla ollut kaivujälkiä ennen Højgaardeja. Poliisi tuli kuitenkin paikan päälle Silkeborgin museon henkilökunnan kanssa, ja paikalle kutsuttiin myös professori Peter Glob Århusista. Ruumiin ympäriltä kaivettiin maata siten, että sen ympärille jäi neliönmuotoinen maakerros. Sen jälkeen se ympäröitiin puulaatikolla, joka kuljetettiin hevoskärryillä juna-asemalle, josta se jatkoi Tanskan kansallismuseoon Kööpenhaminaan. Lehdistö kiinnostui löydöstä, ja lehtikirjoituksissa ruumista kutsuttiin vaihtelevasti naiseksi ja mieheksi. Nimen Tollundin mies keksi luultavasti Peter Glob, kun häneltä kysyttiin asiasta.


title: Tollundin mies

text: 17. toukokuuta Tanskan kansallismuseoon lähetettyä ruumista alkoivat tutkia Knud Thorvildsen ja Brorson Christensen, jotka poistivat ruumista vielä ympäröineen turpeen. Ruumiin pää otettiin esiin ensimmäisenä ja sitten loppuruumis. Koko prosessin ajan ruumiiseen ruiskutettiin bakteereja ja sieniä tuhoavaa nestettä. Ruumiin puhdistus valmistui 31. toukokuuta, ja sen jälkeen se vietiin Bispebjergin sairaalaan ruumiinavausta varten. Sairaalan kuolinsyytutkija piti hirttämistä todennäköisenä kuolemansyynä. Sairaalassa ruumiin pää irrotettiin, sillä alkuperäinen tarkoitus ei ollut säilöä muuta ruumista ollenkaan. Jalat ja kädet laitettiin kuitenkin säilövään nesteeseen muita tutkimuksia varten, ja sormenjälkiasiantuntijat tutkivatkin niitä vuonna 1976.


title: Tollundin mies

text: Ydinfysiikkaa alettiin hyödyntää ajoittamisessa muutama vuosi Tollundin miehen löytymisen jälkeen. Tollundin miehen radiohiiliajoitus tehtiin Tanskan kansallismuseossa. Tulosten mukaan mies kuoli 300- tai 400-luvulla eaa., eli Tanskan rautakaudella. Radiohiiliajoituksessa saatiin selville myös, että Tollundin miehen ruokavalioon ei kuulunut juurikaan kalaa tai muita merieläimiä. Mikäli mies olisi syönyt merieläimiä merkittävissä määrin, ruumiin hiili-13-arvot olisivat olleet korkeammat. Groningenin yliopiston myöhemmin suorittamassa radiohiiliajoituksessa ruumis ajoitettiin vuosivälille 375–210 eaa.


title: Tollundin mies

text: Vuonna 2002 ruumis kuvattiin tietokonekerroskuvauksella, jolloin siitä otettiin noin 16 000 kuvaa. Ruumista tutkittiin myös ensi kertaa infrapuna- ja ultraviolettivalolla. Tutkimuksissa ruumiin sisäelinten kuten aivojen ja kielen todettiin olevan epätavallisen hyvässä kunnossa.


title: Tollundin mies

text: Tanskan kansallismuseossa tehdyssä ruumiin lopullisessa puhdistuksessa huomattiin, että ruumis oli täysin alaston lukuun ottamatta sen vyötäröllä ollutta naudannahkaista vyötä. Lisäksi ruumiin päässä oli lampaannahasta tehty hattu, jonka karvapuoli oli käännetty sisäänpäin. Suurimmalla osalla rautakautisista suoruumiista on joko vaatteet päällään, tai ne on aseteltu ruumiin viereen. Ruumiin vaatteiden kohtaloa ei tiedetä, mutta on mahdollista, että ne mätänivät, varastettiin tai sitten ruumis asetettiin suohon alastomana. Tollundin miehen kaulan ympärillä oli myös silmukka, mistä on päätelty että mies hirtettiin.


title: Tollundin mies

text: Tollundin miehen hampaistosta on päätelty miehen olleen noin 30-vuotias, mikä on rautakaudella nopeamman biologisen vanhenemisen takia vastannut noin 40-vuotiasta. Ruumiin alaspäin käännetty osa oli säilynyt paremmin kuin taivasta kohti ollut osa, joka oli osittain mädäntynyt. Pituudeltaan ruumis on 161 senttiä, mutta se on todennäköisesti kutistunut suossa ollessaan. Käsistä on jäljellä vain luut, ja ne olivat vahingoittuneet turpeen nostossa. Jalat olivat koskemattomat. Ruumiin pää on erityisen hyvin säilynyt. Miehellä oli noin 1 tai 2 senttiä pitkät hiukset, joiden väriä ei tiedetä. Alkuperäinen väri on muuttunut punaiseksi.


title: Tollundin mies

text: Tollundin mies hirtettiin luultavasti ihmisuhrina. Suohon hautaaminen ei ollut yleinen hautaamistapa, vaan tavallisesti ruumiit poltettiin. Tollundin miehen elinaikana Tanskassa ei tuotettu kirjoitettua historiaa, mutta roomalainen Tacitus kirjoitti pohjoisessa eläneistä heimoista. Tacituksen mukaan esimerkiksi sotakarkureita saatettiin hirttää. Lisäksi epätavallisen moraalittomina pidetyt saatettiin vielä upottaa suohon. Tacitus kirjoitti kuitenkin lähes 400 vuotta Tollundin miehen kuoleman jälkeen. Nykytutkijat eivät pidä todennäköisenä, että Tollundin miehen surmaajat olisivat olleet erityisen vihamielisiä häntä kohtaan, koska ruumis oli kuljetettu suolle ja asetettu huolellisesti makaavaan asentoon. Lisäksi hänen silmänsä ja suunsa on todennäköisesti suljettu kuoleman jälkeen.


title: Suuret sävelet (Paula Koivuniemi)

text: Suuret sävelet on Paula Koivuniemen vuonna 2001 julkaistu kokoelma-albumi, joka sisältää 40 kappaletta hänen vuosina 1983–1999 levyttämistään albumeista. Albumi sisältää kaksi CD-levyä ja sen on julkaissut BMG Finland Oy


title: Pauliina Haasjoki

text: Pauliina Maarit Haasjoki (s. 7. elokuuta 1976 Ulvila) on suomalainen runoilija ja filosofian tohtori.


title: Pauliina Haasjoki

text: Haasjoki valmistui ylioppilaaksi vuonna 1995, filosofian maisteriksi 2002 ja lisensiaatiksi 2004. Hän väitteli filosofian tohtoriksi Turun yliopiston kotimaisen kirjallisuuden oppiaineesta vuonna 2012. Hänen väitöskirjansa aihe oli ”Häilyvyyden liittolaiset. Kerronnan ja seksuaalisuuden ambivalenssit”. Siinä Haasjoki käsittelee viidessä toisiinsa liittyvässä artikkelissa kysymystä siitä, miten kerronnalla kokeileva fiktio voi kuvitella ambivalenttia seksuaalisuutta.


title: Pauliina Haasjoki

text: Haasjoen ensimmäinen runokokoelma, "Ikkunassa on huone", ilmestyi vuonna 1999. Hänen runoteoksensa "Aallonmurtaja" (2011) oli vuoden 2012 Runeberg-palkintoehdokkana. Haasjoen runoja on käännetty italiaksi, unkariksi, ruotsiksi, englanniksi, saksaksi, puolaksi ja viroksi. Hän on kirjoittanut myös esseitä ja kirjallisuuskritiikkiä ja julkaissut tekstejään verkossa blogeissa "Faasimuutos" sekä "Olo ja muoto". Haasjoki on toiminut Osuuskunta Poesiassa ja Nuoren Voiman Liitossa.


title: Pauliina Haasjoki

text: Haasjoki asuu Helsingissä.


title: Pennsylvania Hospital

text: Pennsylvania Hospital on sairaala Philadelphian kaupungissa Pennsylvaniassa. Se on Yhdysvaltain vanhin sairaala. Sairaalan perustamislupa myönnettiin Benjamin Franklinille ja Thomas Bondille 11. toukokuuta vuonna 1751. Sen ensimmäinen sairaalarakennus valmistui vuonna 1752.


title: Pennsylvania Hospital

text: Sairaalan kirjasto sai alkunsa vuonna 1762, kun englantilainen lääkäri John Fothergill lahjoitti sille sen ensimmäisen kirjan. Kirjasto kasvoi nopeasti, ja vuonna 1847 se oli American Medical Associationin mukaan Yhdysvaltain suurin ja tärkein lääketieteellinen kirjasto. Kirjasto toimii nykyisin lähinnä historiallisten kirjojen säilytyspaikkana. Sillä on teoksia 1400-luvulta 1900-luvulle.


title: Teppo Mäkynen

text: Teppo Mäkynen (s. 9. lokakuuta 1974 Turku) on suomalainen jazzrumpali, DJ, säveltäjä ja tuottaja. DJ:nä hän on toiminut ensin taiteilijanimellä DJ Zäppä ja myöhemmin nimellä Teddy Rok. Mäkynen on tehnyt kaksi soololevyä: toisen Teddy Rok Seven -yhtyeensä kanssa ja toisen kuvitteellisen The Stance Brothers -yhtyeen nimissä. Lisäksi hän soittaa muun muassa The Five Corners Quintet -yhtyeessä ja toimii yhtyeen keikkakokoonpanon johtajana. Mäkynen on palkittu muun muassa Suomen Jazzliiton Yrjö-palkinnolla.


title: Teppo Mäkynen

text:
Mäkynen syntyi Turussa mutta perhe muutti Saloon pojan ollessa yksivuotias
Mäkynen aloitti musiikkiopintonsa 11-vuotiaana Salon musiikkikoulussa. Omien sanojensa mukaan hän valitsi rummut instrumentikseen sattumalta. Hän jatkoi opintojaan Kaustisen musiikkilukiossa, ja opiskeli myös Kokkolan konservatorion jazzlinjalla opettajanaan rumpali Markus Ketola. Kirjoitettuaan ylioppilaaksi Mäkynen opiskeli vuoden Oriveden opiston musiikkilinjalla. Vuonna 1994 hän pääsi opiskelemaan Sibelius-Akatemian jazzmusiikin osastolle, jossa häntä opettivat muun muassa Jukkis Uotila, Sonny Heinilä ja Anders Jormin. Hän jätti linjan kuitenkin kesken. Hän on myöhemmin opettanut Sibelius-Akatemiassa rumpujen soittoa ja rytmiikkaa.


title: Teppo Mäkynen

text: Sibelius-Akatemiassa Mäkynen soitti useissa yhtyeissä, kuten Antti Rissasen Mr. Fonebonessa, jonka esikoisalbumilla on myös hänen ensimmäinen levytetty sävellyksensä. 90-luvun puolivälissä hän soitti myös Ape Anttilan Quartet Coyotessa, Manuel Dunkelin kvartetissa ja Pessi Levannon Burn!-yhtyeessä. Kesällä 1996 Mäkynen liittyi Jukka Perkon ja Severi Pyysalon The Poppoo -yhtyeeseen yhdessä basisti Ville Huolmanin kanssa. Nelikko on julkaissut albumin "Varia" vuonna 1998.


title: Teppo Mäkynen

text: Vuonna 1998 Mäkynen perusti kitaristi Jarmo Saaren kanssa yhtyeen nimeltä Reuna. Mäkynen toimi yhtyeessä sekä rumpalina että DJ:nä. Myöhemmin yhtyeeseen liittyi vielä ääni-insinööri Teemu Korpipää. Elektronista musiikkia soittava yhtye on julkaissut albumin "Smelly" vuonna 2003.


title: Teppo Mäkynen

text: Vuosituhannen vaihteessa Mäkynen päätti lähteä monesta yhtyeestä, koska useat kokoonpanot työllistivät häntä liikaa ja koska hän oli kiinnostunut elektronisesta musiikista. Hän jäi vain muutamaan yhtyeeseen, kuten Perkon Hurmio-orkesteriin ja Dunkelin kvartettiin.


title: Teppo Mäkynen

text: Vuonna 2002 Mäkynen alkoi säveltää kappaleita soololevyään varten. Vaikka hän käytti materiaalina esimerkiksi rap-projekteihin tekemiään taustoja, halusi hän tehdä ennen kaikkea instrumentaalisen jazzlevyn. Hän keräsi levyä varten itselleen tuttuja muusikoita Teddy Rok Seveniksi nimettyyn yhtyeeseen. Jupiter Records julkaisi Teddy Rok Sevenin "Universal four" -albumin Suomessa tammikuussa 2004 ja englantilainen Whatmusic myöhemmin maailmanlaajuisesti. Viimeisen kerran yhtye esiintyi Pori Jazz -festivaaleilla vuonna 2006. Mäkynen paitsi sävelsi ja sovitti albumin kappaleet myös tuotti albumin ja soitti sillä useita instrumentteja. Albumi voitti vuoden 2004 Jazz-Emman ja oli ehdolla saman vuoden Teosto-palkinnon saajaksi.


title: Teppo Mäkynen

text: Teddy Rok Seven oli alun perin tarkoitettu vain studioprojektiksi, mutta Mäkynen kokosi myös keikkakokoonpanon, joka esiintyi ensimmäisen kerran Viapori Jazz -festivaaleilla vuonna 2003. Yhtye esiintyi paitsi Suomessa, muun muassa Jazzliiton kiertueella, myös Virossa ja Ruotsissa.


title: Teppo Mäkynen

text: Mäkynen oli mukana Nuspirit Helsingin vuonna 2000 julkaistulla vinyyli-EP:llä "Montana Roha Jazz EP". Yhtyeen ensimmäinen pitkäsoitto "Nuspirit Helsinki" ilmestyi yhdysvaltalaisella Guidance-levymerkillä toukokuussa 2002, ja vuonna 2003 yhtye keikkaili ahkerasti Euroopassa.


title: Teppo Mäkynen

text: Vuonna 2003 Nuspirit Helsingin Tuomas Kallio ja Antti Eerikäinen perustivat The Five Corners Quintetin, jonka oli tarkoitus olla jazzia ja klubimusiikkia yhdistelevä studioprojekti. Julkaistujen singlejen menestyksen myötä yhtyeen albumilla päätettiin rumpu- ja bassokomppien sijaan käyttää oikeita muusikoita, ja Mäkynen pääsi mukaan yhtyeen vuonna 2005 julkaistulle pitkäsoitolle "Chasin' the Jazz Gone By". Yhtyeelle koottiin myös keikkakokoonpano, jossa Mäkynen päätyi vähitellen yhtyeenjohtajan rooliin. Vuonna 2006 yhtye teki lähes 60 keikkaa Euroopassa ja pienen kiertueen Japanissa.


title: Teppo Mäkynen

text: Mäkysen toinen sooloprojekti syntyi syksyllä 2005, kun Teddy Rok Seven oli vielä koossa. Mäkynen kiinnostui funk-musiikista ja alkoi äänittää yksin kappaleitaan neliraitanauhurilla, vastapainona yhtyeessä soittamiselle ja keikkailulle. Hän kehitti 1960–70-lukujen vaihteeseen sijoittuvan kuvitteellisen ”autotallibändin”, The Stance Brothersin, jonka jäsenet ovat 15–19-vuotiaita. Yhtyeeseen kuuluvat vibrafonia ja koskettimia soittava Isiah Stance, tämän veli, bassoa ja kitaraa soittava Dwayne Stance sekä rumpali ja lyömäsoittaja Byron Breaks.


title: Teppo Mäkynen

text: Ricky-Tick Records julkaisi The Stance Brothersin esikoisalbumin "Kind Soul" Suomessa syyskuussa 2007. Albumi on julkaistu myös Japanissa ja Euroopassa. Mäkynen tuotti ja äänitti albumin itse ja soitti sillä kaikki instrumentit. "Kind Soulin" kaikki kappaleet ovat Mäkysen sävellyksiä lukuun ottamatta yhtä lainakappaletta, George Duken ”Capricornia”. Albumin kappaleessa ”Roll Call” luetellaan 1970-luvulla vaikuttaneiden rumpalien nimiä kunnianosoituksena aikakauden musiikille.


title: Teppo Mäkynen

text: Mäkynen oli suunnitellut The Stance Brothersista pelkkää studioprojektia, mutta keikkakyselyjen myötä hän kokosi projektille keväällä 2007 myös keikkakokoonpanon. Hän suunnitteli aluksi soittavansa itse vibrafonia, mutta jätti soittimen lopulta pois. Kokoonpanossa soittavat Mäkysen lisäksi kitaristi Didier Selin, urkuri Mikko Helevä ja Mäkysen veli, basisti Esa Mäkynen. Yhtye esiintyi ensimmäisen kerran Flow-festivaaleilla elokuussa 2007.


title: Teppo Mäkynen

text: Mäkysen ja laulaja Johanna Förstin yhteinen albumi "Jo Stance" julkaistiin lokakuussa 2010. Albumin julkaisi Ricky-Tick Records, ja se on julkaistu sekä CD:nä että LP:nä. Albumilta julkaistiin single ”Hey Girl” kesäkuussa 2010.


title: Teppo Mäkynen

text: Mäkynen on ollut mukana The Five Corners Quintetin jäsenten trumpetisti Jukka Eskolan ja saksofonisti Timo Lassyn soololevyillä rumpalina ja tuottajana. Eskolan vuonna 2005 julkaistulle albumille "Jukka Eskola" Mäkynen myös sävelsi. Lisäksi Mäkynen soittaa rivimuusikkona rumpuja Jukka Perkon Viisikko-yhtyeessä, Platypus Ensemblessä ja The Bronsonissa.


title: Teppo Mäkynen

text: Jo mainittujen kokoonpanojen lisäksi Mäkynen on soittanut muun muassa Kalle Aholan yhtyeessä, yhdessä UMO Jazz Orchestran kanssa sekä Hectorin ja Karita Mattilan levyillä. DJ:nä Mäkynen on puolestaan esiintynyt muun muassa Don Johnson Big Bandin albumilla "Breaking Daylight", Ultra Bran albumilla "Vesireittejä" sekä So so -yhtyeen albumilla "Smooth".


title: Teppo Mäkynen

text: Mäkynen, tuottaja-muusikko Tuomas Kallio ja toimittaja-tuottaja Markus Partanen korvasivat vuonna 2010 Pori Jazz -festivaalin taiteellisen johtajan Jyrki Kankaan. Mäkynen vastasi festivaalin kotimaisesta jazzsisällöstä. Hän jäi pois tehtävästä vuoden 2011 festivaalin jälkeen.


title: Teppo Mäkynen

text: Mäkynen on valittu Finland Festivalsin Vuoden nuoreksi taiteilijaksi 2000 sekä Pori Jazzin Vuoden taiteilijaksi 2006. Hänet on valittu kuusi kertaa parhaaksi rumpaliksi Jazzrytmit-lehden kriitikkoäänestyksessä, ja marraskuussa 2007 hänet palkittiin Jazzliiton Yrjö-palkinnolla.


title: Viitarastas

text: Viitarastas ("Catharus fuscescens") on pienikokoinen rastas, joka kuuluu varpuslintuihin. Lajin nimesi James Francis Stephens 1817.


title: Viitarastas

text: Linnun pituus on 17–19 cm ja paino 28–54 g. Viitarastas muistuttaa pienikokoista laulurastasta, mutta sen mahapuoli on pääosin yksivärisen valkea ilman mustia täpliä. Kurkussa ja rinnan sivuilla on punaruskeaa täplitystä. Koiraan laulu on kaunista ja se laulaa parhaiten hämärissä. Sukupuolet ovat samannäköisiä.


title: Viitarastas

text: Lajista tunnteaan 2 alalajia, tummempi nimialalaji "C. r. fuscescens" (Stephens, 1817), "C. r. salicicola" (Ridgway, 1882) ja epäselvä "C. r. fuliginosa".


title: Viitarastas

text: Viitarastas pesii laajalla alueella Kanadan eteläosassa sekä Yhdysvaltain luoteisosassa. Se on muuttolintu, joka talvehtii Etelä-Amerikassa, pääasiassa Keski- ja Etelä-Brasiliassa. Laji on lievästi taantunut pesimäalueellaan. Se on hyvin harvinaisena tavattu myös Euroopassa, ei kuitenkaan Suomessa.


title: Viitarastas

text: Pesimäaikana sekä lehti- että havumetsät.


title: Viitarastas

text: Pesä on yleensä maassa tai hyvin matalalla pensaan tai puun oksalla. Munia on 3 tai 4. Haudonta-aika on 10–12 päivää, vain naaras hautoo, ja poikaset lähtevät pesästä lähes lentokyvyttöminä 10–12 päivän ikäisinä


title: Viitarastas

text: Syö etupäässä hyönteisiä ja muita pieniä selkärangattomia sekä marjoja.


title: Matti Hiukka

text: Matti Hiukka (s. 5. toukokuuta 1975 Rovaniemi, Suomi) on suomalainen jalkapallovalmentaja ja entinen pelaaja. Kaudella 2017 hän valmentaa Kolmosessa pelaavaa Hämeenlinnan Härmää .


title: Matti Hiukka

text: Hiukka on Rovaniemen Palloseuran kasvatti ja debytoi Veikkausliigassa RoPS:n riveissä kaudella 1995. Hiukka pelasi RoPS:ssa neljä kautta ja voitti kaudella 1998 11 maalillaan Veikkausliigan maalikuninkuuden. Kaudeksi 1999 Hiukka siirtyi FC Jokereihin käytyään ensin näytillä mm. Norjassa ja Skotlannissa. Hiukka on pelannut myös Suomen A-maajoukkueessa 1990-luvun lopussa. FC Jokereista Hiukka siirtyi Helsingin Jalkapalloklubiin. Hän on ehtinyt pelata myös Hapoel Ironi Rishon Letzionssa Israelin toiseksi korkeimmalla sarjatasolla ja Tampere Unitedissa ennen siirtymistään takaisin Rovaniemelle. Kaudella 2004 Hiukka pelasi jälleen RoPSissa. Hän siirtyi kaudeksi 2005 FC Santa Clausiin, mutta on käynyt lainalla joukkueessa pelatessaan muun muassa FC Lynxissä ollen joukkueen paras maalintekijä 13 maalillaan kaudella 2006 ja Rovaniemen Palloseurassa kaudella 2006. Hiukka toimii myös Santa Clausin pelaajavalmentajana. Kaudella 2010 FC Santa Claus eteni Hiukan johdolla Ykkösen nousukarsintoihin, mutta hävisi ratkaisevassa viimeisessä pelissä Helsingin IFK:lle, joka nousi Ykköseen. Tammikuussa 2011 Hiukan uutisoitiin siirtyneen John Allenin aisapariksi Rovaniemen Palloseuran kakkosvalmentajan paikalle. Allenin saatua potkut elokuussa 2011, Hiukasta tuli RoPS:n päävalmentaja.


title: Matti Hiukka

text: Maaliskuussa 2015 Hiukka nimitettiin RiPS:n kakkosvalmentajaksi, mutta jo viikon päästä nousi päävalmentajaksi kun Mike Belfield vapautettiin tehtävästä.


title: Matti Hiukka

text: Lokakuussa 2016 Hiukka nimettiin Hämeenlinnan Härmän päävalmentajaksi 2+1-vuotisella sopimuksella. Hän aloitti tehtävässään saman vuoden marraskuussa.


title: Patrick Konchellah

text: Patrick Konchellah (20. huhtikuuta 1968 – 29. marraskuuta 2009) oli kenialainen keskimatkan juoksija.


title: Patrick Konchellah

text: Konchellah voitti 800 metrin kilpailun vuoden 1994 Kansainyhteisön kisoissa. Vuoden 1997 Ateenan MM-kilpailuissa hän sijoittui neljänneksi ajalla 1.44,26. Hän hävisi pronssimitalisti Rich Kenahille yhden sekunnin sadasosan. Vuonna 2000 hän voitti Kenian olympiakarsinnat ja tuli valituksi Sydneyn olympialaisiin. Hän kuitenkin sairastui, ja Sydneyssä hänen tilallaan kilpaili William Yiampoy.


title: Patrick Konchellah

text: Konchellahin ennätys 800 metrillä on 1.42,98.


title: Patrick Konchellah

text: Myös Patrick Konchellahin veli Billy Konchellah ja poika Felix Konchellah ovat kilpailleet 800 metrillä. Felix jatkaa aktiiviuraansa edelleen.


title: Patrick Konchellah

text: Konchellah kuoli 41-vuotiaana vatsasyöpään  sairaalassa Bometissa Keniassa


title: Temenos (mytologia)

text: Temenos oli kreikkalaisessa mytologiassa Aristomakhoksen poika ja Kresfonteksen ja Aristodemoksen veli. Hänellä oli Keisoksen, Keryneen, Falkeen, Agelaoksen, Agraioksen, Eurypyloksen, Kalliaan, Isthmioksen, Klytoksen ja Hyrnethon isä. Hän oli Herakleen sukukuntaa, herakleidi, ja johti doorilaisten sotajoukkoa Peloponnesoksen valtaamisen, herakleidien paluun, aikana.


title: Temenos (mytologia)

text: Oraakkelin antamien ennustusten mukaan herakleidit onnistuisivat valtaamaan Peloponnesoksen, jos he aloittaisivat sotaretkensä Naupaktoksesta. Siksi Temenos kokosi sotaväen ja aloitti laivaston rakentamisen. Siellä Hippotes, Fylaan poika, tappoi ennustajan, jolloin rangaistukseksi laivasto tuhoutui ja armeija alkoi nähdä nälkää. Oraakkeli vaati syyllisen karkottamista ja etsimään kolmisilmäisen sotapäällikön joukon johtajaksi, jolloin Hippotes karkotettiin ja Oksylos valittiin johtajaksi, koska hän oli menettänyt toisen silmänsä ja tuli heitä vastaan hevosella ratsastaen.


title: Temenos (mytologia)

text: Lopulta Peloponnesoksen valtaus onnistui, ja maat jaettiin Aristomakhoksen poikien ja Aristodemoksen välillä. Temenoksesta tuli Argoksen kuningas, jota aiemmin oli hallinnut Teisamenos. Temenos suosi tytärtänsä Hyrnethoa ja tämän aviomiestä Deifontesta yli hänen poikiensa. Apollodoroksen mukaan hänen poikansa palkkasivat joukkion tappamaan isänsä, mutta armeija päätti valtakunnan kuuluvan Hyrnetholle ja Deifontekselle. Pausaniaan mukaan pojat puolestaan vasta aavistelivat isänsä siirtävän valtakuntansa tyttärensä ja tämän miehen hallittavaksi, jolloin he alkoivat juonitella häntä vastaan, ja Keisos anasti valtaistuimen itselleen


title: Musta tuntuu

text: Musta tuntuu on Neil Hardwickin MTV:lle käsikirjoittama ja ohjaama viisiosainen trillerisarja. Alun perin neliosaiseksi vuonna 1985 tehty sarja sai vuoden 1988 uusintakierroksen päätteeksi yhden uuden osan.


title: Musta tuntuu

text: Lilli Nygren on patologisen sairaalan siivooja ja hän yrittää auttaa etsiväpoikaansa Erkkiä selvittämään salaperäisen murhaajan.


title: Broderick Crawford

text: William Broderick Crawford (9. joulukuuta 1911 Philadelphia, Pennsylvania – 26. huhtikuuta 1986 Rancho Mirage, Kalifornia) oli yhdysvaltalainen näyttelijä.


title: Broderick Crawford

text: Hänen vanhempansa olivat vaudeville-esiintyjiä. Hänen elokuvadebyyttinsä oli sivurooli elokuvassa Mitä nainen tahtoo... (Woman Chases Man, 1937). Hänen uransa tunnetuimpia elokuvia ovat mm. "Seitsemän syntistä" (Seven Sinners, 1940), "Kaikki kuninkaan miehet" (All the King's Men, 1949), "Eilen syntynyt" (Born Yesterday, 1950) ja "Yöihmisiä" (Night People, 1954). Hän sai parhaan miespääosan Oscarin sekä Golden Globen elokuvasta "Kaikki kuninkaan miehet" (All the King's Men, 1949). Tämän lisäksi hän loi mittavan uran televisiossa, näytellen useassa televisiosarjassa, kuten "Highway Patrol" (vuodet 1955–1959) ja "King of Diamonds" (1961–1962). Hän on saanut urastaan kaksi tähteä Hollywood Walk of Famelle, toisen elokuvista ja toisen televisiosta.


title: Broderick Crawford

text: Hän oli elämänsä aikana kaksi kertaa naimisissa ja ensimmäisestä avioliitosta hänellä oli kaksi poikaa. Hän kuoli halvaukseen 74-vuotiaana.


title: Ihanneaviomies

text: Ihanneaviomies on Oliver Parkerin ohjaama elokuva vuodelta 1999. Se perustuu Oscar Wilden samannimiseen näytelmään.


title: Stephen Ole Marai

text: Stephen Ole Marai (s. 11. marraskuuta 1962) on entinen kenialainen keskipitkien matkojen juoksija, joka oli erikoistunut 800 metrille.


title: Stephen Ole Marai

text: Ole Marai sijoittui Rooman MM-kilpailuissa 1987 maanmiehensä Billy Konchellahin voittamassa 800 metrin juoksun finaalissa kuudenneksi.


title: Stephen Ole Marai

text: Ole Marai oli kahdesti urallaan maailmanlistan kymmenen nopeimman juoksijan joukossa. Vuonna 1987 hän oli yhdeksänneksi nopein ja vuonna 1990 kahdeksanneksi nopein. Hänen ennätyksensä 800 metrillä oli käsiajanotolla 1.44,3 ja sähköajanotolla 1.44,42.


title: Tisamenos

text: Tisamenos () tai Teisamenos (), (), oli antiikin Kreikan aikana miehen etunimi.


title: Tisamenos

text: Kreikkalaisessa mytologiassa tunnettuja nimen kantajia ovat:


title: Nebraska (albumi)

text: Nebraska on amerikkalaisen laulaja-lauluntekijä Bruce Springsteenin kuudes albumi. Se julkaistiin vuonna 1982.


title: Nebraska (albumi)

text: Kaikki albumin kappaleet ovat demoäänityksiä, jotka Springsteen soitti itse akustisen kitaran kanssa New Jerseyn asuntonsa makuuhuoneessa. Kappaleita yritettiin tehdä studiossa, mutta kun niihin ei saatu oikeaa tunnelmaa, laitettiin alkuperäiset demo-versiot levylle.


title: Independence Hall

text: Independence Hall on historiallinen rakennus Philadelphian kaupungissa Pennsylvaniassa, Yhdysvalloissa. Rakennus rakennettiin vuosien 1732 ja 1753 välillä. Se edustaa Yrjöjen aikakauden arkkitehtuuria, ja sen suunnittelusta ovat vastanneet arkkitehdit Edmund Woolley (1695–1771) ja Andrew Hamilton (1676–1741).


title: Independence Hall

text: Alun perin rakennus rakennettiin silloisen brittiläisen siirtomaan Pennsylvanian hallintorakennukseksi eli Pennsylvania State Houseksi. Amerikan vallankumouksen aikana siitä tuli toisen kontinentaalisen kongressin kokoontumispaikka. Rakennuksen historian kohokohta tapahtui 4. heinäkuuta vuonna 1776, kun siellä hyväksyttiin virallisesti Yhdysvaltain itsenäisyysjulistus. Myöhemmin rakennuksessa allekirjoitettiin konfederaatioartiklat. Vuonna 1787 siellä kokoontui perustuslaillinen konventti, joka laati nykyisen Yhdysvaltain perustuslain.


title: Independence Hall

text: Independence Hall otettiin vuonna 1979 Unescon maailmanperintöluetteloon. Vuonna 2005 siellä vieraili 645 564 vierailijaa. Rakennus kuuluu nykyään Independence National Historical Park -kansallispuistoon.


title: José Ferrer

text: José Vicente Ferrer de Otero y Cintrón (8. tammikuuta 1909 San Juan, Puerto Rico – 26. tammikuuta 1992 Coral Gables, Florida) oli puertoricolaissyntyinen Oscar-palkittu näyttelijä ja elokuvaohjaaja.


title: José Ferrer

text: Ferrer teki elokuvadebyyttinsä vuonna 1948 elokuvassa "Orleansin neitsyt" ("Joan of Arc"). Hänen muita tunnettuja elokuvia ovat muun muassa "Näkymätön vastustaja" ("Whirlpool", 1949), "Lavastettu 'paratiisi'" ("Crisis", 1950), "Cyrano – miekan mestari" ("Cyrano de Bergerac", 1950), "Punainen mylly" ("Moulin Rouge", 1952) ja "Pirunsaaren vanki" ("I Accuse!", 1958). Hän sai parhaan miespääosan Oscar-palkinnon elokuvasta "Cyrano – miekan sankari". Näyttelemisen lisäksi Ferrer myös ohjasi kahdeksan elokuvaa. Hän on saanut urastaan tähden Hollywood Walk of Famelle.


title: José Ferrer

text: José Ferrer oli viisi kertaa naimisissa, joista kaksi kertaa suositun laulajan Rosemary Clooneyn kanssa. Hänellä oli kuusi lasta, joista viisi Rosemary Clooneyn, George Clooneyn isän sisaren, kanssa. José Ferrer kuoli suolistosyöpään 83-vuotiaana.


title: Silkeborg

text: Silkeborg on Tanskassa Keski-Jyllannin alueella sijaitsevan Silkeborgin kunnan keskustaajama. Vuoden 2012 alussa taajamassa oli 42 807 asukasta.


title: Silkeborg

text: Silkeborg on myös entinen kaupunki, mutta vuonna 1970 Tanskassa luovuttiin kaupunkikäsitteestä. Silkeborg alkoi kehittyä nykyaikaiseksi kaupungiksi vuonna 1844, kun sinne perustettiin paperitehdas. Toisen maailmansodan aikana saksalaisilla oli päämaja Silkeborgissa, mistä muistona on museoituja bunkkereita. Kaupungin jakaa eteläiseen ja pohjoiseen osaan Silkeborg Langsø -järvi. Kaupungissa on paljon autoliikkeitä ja Tanskan kolmanneksi suurimman pankin Jyske Bankin pääkonttori. Silkeborgin kaupunginmuseossa on näytteillä ikivanha suoruumis, Tollundin mies.


title: Born in the U.S.A.

text: Born in the U.S.A. on yhdysvaltalaisen laulaja-lauluntekijä Bruce Springsteenin seitsemäs albumi. Se julkaistiin vuonna 1984. Albumista tuli suurmenestys, ja se sisältää monia Springsteenin suurimpia hittejä, kuten ”Dancing in the Dark”, ”Born in the U.S.A.” ja ”Glory Days”. Albumia on myyty pelkästään Yhdysvalloissa yli 15 miljoonaa kappaletta, jossa se on saavuttanut 15 platinalevyn rajan. Lisäksi levy on myynyt platinaa ainakin Australiassa (13×), Saksassa (3×) ja Suomessa (2×).


title: Suomalainen Nuija

text: Suomalainen Nuija oli vuonna 1875 perustettu suomenmielisten aatteellinen ylioppilasjärjestö. Yhdistyksen jäseniksi otettiin Helsingin yliopiston opiskelijoita ja henkilökuntaa osakuntien jäsenyyksistä riippumatta. Se oli virallinen ylioppilasyhdistys vuoteen 1882.


title: Suomalainen Nuija

text: Perustamisestaan lähtien Suomalainen Nuija edisti vierasperäisten nimien suomalaistamista. Vuonna 1876 nimensä muuttivat esimerkiksi järjestön tuleva puheenjohtaja Matti Äyräpää (aiemmin Europaeus), A. J. Mela (aiemmin Malmberg) sekä Lauri Kivekäs (Stenbäck).. Yhdistyksessä toimi erityinen "nimensuomalaistuttamistoimikunta", joka julkaisi vuonna 1906 teoksen "Kokoelma suomalaisia nimiä".


title: Suomalainen Nuija

text: Yhdistys harjoitti valistustoimintaa jäsentensä kotiseuduilla heidän pitämiensä kansantajuisten luentojen muodossa. Suomalainen Nuija maksoi esiintyjien edestakaiset matkat, mikä lienee ollut merkittävä kannustin tälle toiminnalle, vaikka mitään varsinaisia luentopalkkioita ei maksettukaan.


title: Suomalainen Nuija

text: Musiikillista antia yhdistyksessä edusti Suomalaisen Nuijan laulukunta. Sitä johti tenori, maisteri Taavi Hahl.


title: Suomalainen Nuija

text: F. H. B. Laguksen mukaan Suomalainen Nuija sai nimensä käännöslainana. Yhdistyksen esikuvina olivat Ranskan suuren vallankumouksen aikaiset keskustelukerhot, joista käytettiin club-nimitystä. Tästä johdettiin yhteys ruotsin sanaan klubba, joka suomennettiin suoraan "nuijaksi". Lehti-ilmoittelussaan yhdistys käytti lyhennettä S. N.


title: Suomalainen Nuija

text: Suomalaisen Nuijan esimerkin mukaan perustettiin myös esimerkiksi Pälkäneen Suomalainen Nuija, Sortavalan Suomalainen Nuija ja Varsinaissuomalaisten Nuija.


title: Suomalainen Nuija

text: Jyrkimmän linjan jäsenet erosivat yhdistyksestä 1879 ja perustivat K. P. T. -nimisen yhdistyksen. 1900-luvun alussa vähemmistöön jääneet "perustuslailliset" perustivat oman Ylioppilaiden Keskusteluseuran. Poliittisesti Suomalainen Nuija ja sen Raataja-lehti edustivat suomalaisen puolueen vasemmistoa, joskin vasemmistolaisimmat siirtyivät sosialidemokraatteihin. Yhdistyksen toiminta hiipui ensimmäiseen maailmansotaan mennessä..


title: Telesina

text: Telesina (toiselta nimeltään Teresina) on korttipeli, jota pelataan ranskalaisella korttipakalla, 32 korttia ässästä seiskaan eikä jokereita. Ässä on suurin kortti (14) ja samalla pienin kortti (6). Telesinaa voi pelata yhdellä pakalla korkeintaan kuusi pelaajaa. Telesina muistuttaa viiden kortin avopokeria. Tämä pokeriversio on kotoisin Italian San Remosta, Telesinasta.


title: Telesina

text:
Telesinassa käsien paremmuusjärjestys on hieman poikkeava muun muassa Texas Hold'emiin lähinnä värien paremmuusjärjestyksessä sekä täyskäden ollessa huonompi kuin väri. Poikkeavaa sököön on neljän värin ja neljän suoran puuttuminen.
Ässää merkitään A:lla (eng. "ace"); kuningasta, kurkoa K:lla (eng. "king"); akkaa, kuningatarta, rouvaa Q:lla (eng. "queen"); jätkää, talonmiestä, sotilasta J:llä (eng. "jack") ja kymppiä T:llä (eng. "ten"). Tavallisia numerokortteja merkitään numeroin.


title: Telesina

text:
Kädet ovat paremmuusjärjestyksessä huonoimmasta kädestä lähtien.
Hai eli suurin kortti (eng. "high card"). Kädessäsi ei ole mitään paria, väriä tai suoraan, niin kätesi on hai, esimerkiksi akka-hai, joka tarkoittaa, että suurin korttisi on akka. Jos vastustajillasi on myös hai-käsi, isompi hai voittaa (ässä suurin, seuraavaksi kurko ja siitä alenevassa järjestyksessä). Jos teillä on samat hait, seuraavaksi isoin kortti ratkaisee, kunnes tulee eriävä kortti.


title: Telesina

text: Pari, yksi pari (eng. "pair"). Kädessäsi on kaksi samaa korttia, mutta muut kortit eivät muodosta keskenään pareja eikä ole samoja kuin parin muodostaneet kortit. Jos vastustajallasi on myös pari kädessään, isompi pari voittaa. Jos vastustajallasi on sama pari kuin sinulla, ratkaisee käden voittaja kikkeri (eng. "kicker") eli suurin kortti, joka ei muodosta pariasi. Jos kikkeri on sama kummallakin, niin toiseksi isoin kortti jne.


title: Telesina

text: Kaksi paria (eng. "two pairs"). Kädessäsi on tällöin kaksi paria, eli 2x samaa numeroa edustava kortti eikä viides kortti ole yhteneväinen muiden neljän kortin kanssa. Tämä kortti on sinun kikkerisi. Jos vastustajallasi on myös kaksi paria, suurempi pari ratkaisee voiton, sen ollessa sama toisen parin suuruus ja lopulta kikkerisi suuruus.


title: Telesina

text: Kolmoset, kolme samaa (eng. "three of a kind"). Kädessässi on tällöin kolme saman numeroista korttia, eikä kaksi muuta ole joko yhteneviä kolmosien muodostamien kanssa tai eivät muodosta keskenään paria. Jos vastustajallasi on kolmoset, niin suuremmat kolmoset voittavat, kikkerillä ei ole kolmosissa enää väliä.


title: Telesina

text: Suora (eng. "straight"). Kätesi muodostuu peräkkäisistä viidestä peräkkäisestä numerosta, niin että kaikki eivät ole samaa maata. Jos vastustajallasi suora, suoran korkein kortti ratkaisee voiton (ässä suurin, paitsi jos se on kutonen).


title: Telesina

text: Täyskäsi (eng. "full house, full hand"). Kätesi muodostuu parista sekä kolmosista. Jos vastustajallasi on myös täyskäsi, suuremmat kolmoset voittavat.


title: Telesina

text: Väri (eng. "flush"). Kätesi muodostuu korteista, jotka ovat samaa maata, mutta eivät muodosta suoraa. Jos kummallakin on väri, värin maa ratkaisee (alenevassa järjestyksessä: hertta, ruutu, risti, pata ), toisin kuin useimmissa pokeripeleissä.


title: Telesina

text: Neloset, neljä samaa (eng. "four of a kind"). Kädessäsi on neljä numeroarvoltaan samanarvoisia kortteja. Jos vastustajallasi on myös neloset, suuremmat neloset voittavat.


title: Telesina

text: Värisuora (eng. "straight flush"). Kädessäsi on tällöin siis kortit, jotka muodostavat sekä värin että suoran. Jos vastustajallasi on parempi värisuora kuin sinulla, Telesinassa pienempi värisuora (pata A, 7, 8, 9, T) voittaa isomman värisuoran (hertta 9, T, J, Q, K). Jos värisuorat ovat samat, maiden paremmuusjärjestys on sama kuin värissä.


title: Telesina

text:
Ennen jaettuja kortteja jokainen laittaa pottiin ennaltasovitun anten, alkupanoksen. Tämän jälkeen jakajasta (eng. "button, dealer") jaetaan kortit myötäpäivään siten, että ensimmäinen kortti on piilossa muilta pelaajilta eli ns. hoolikortti (pimeäkortti, käsikortti) ja toinen kortti jaetaan näkyviin. Tämän jälkeen sovituista säännöistä riippuen suurimman kortin saanut (saman numeron kanssa värijärjestys, joka on sama kuin värissä) panostaa nk. pakkopanoksen (eng. "Bring-in"), joka on yleisesti joko kaksi tai kolme kertaa ante. Aina pakkopanosta ei ole, mutta panostuskierroksen aloittaa aina suurin kortti. Pakkopanoksen asettava voi myös laittaa enemmän pelimerkkejä tai rahaa pottiin kuin pelkän pakkopanoksen eli panostaa (eng. "bet"). Panostuskierroksen aloittaa aina suurin kortti. Muut pelaajat myötäpäivää kiertäen panoksen laittajasta joko voivat sököttää (eng. "check") (mahdollista ensimmäisellä kierroksella, jos ei ole pakkopanostusta), jos kukaan ei ole ennen häntä panostanut. Jos joku pelaajista on ennen vuorossaolevaa panostanut, voi vuorossaoleva joko maksaa asetetun panoksen tai korotuksen (eng. "call"), korottaa (toinen suomennos nokittaa, eng. "raise") tai luovuttaa (toinen suomennos kipata tai foldata, eng. "fold"). Sököttää ei voi, jos joku toinen on panostanut ennen vuorossaolevaa pelaajaa. Kun joko kaikki ovat sököttäneet tai joku on maksanut panostuksen, jaetaan seuraavat kortit kuvapuoli ylöspäin. Tämän jälkeen jälleen suurimman kortin saanut aloittaa panostuksen kierroksen joko panostamalla tai sököttämällä.
 Näin edetään kunnes kaikille on saatu viisi korttia käteen (yksi on kuvapuoli alaspäin ja loput ylöspäin) ja viimeinen panostuskierros on päättynyt. Tämän jälkeen jaetaan Vela-kortti, joka on yhteinen kaikille eli jokaiselle kuudes kortti. Jokainen pelaaja käyttää tätä parantaakseen kättänsä. Tämän jälkeen on vielä panostuskierros, jonka aloittaa viimeisimmällä panostuskierroksella aloittanut pelaaja.
Jokainen pelaaja voi käyttää vain viittä korttiaan kättä tehdessään, eli ei ole olemassa käsiä kuten kolme paria tai kahdet kolmoset.
Kun viimeinen panostuskierros on päättynyt, pelaajat paljastavat hoolikorttinsa ja katsotaan kenellä on paras käsi.


title: Telesina

text: Telesinaa, kuten muitakin pokeripelejä, voidaan pelata erilaisilla limiiteillä eli panostusrajoilla (eng. "limits"), jotka määrävät kuinka paljon voidaan panostaa.


title: Telesina

text: Potti-limiitti Potti-limiitti (eng. "pot-limit") on Telesinan yleisin muoto, jossa voidaan panostaa vain sen verran kuinka paljon potissa on. Tällöin yleensä pakkopanostus on kaksi kertaa alkupanos. Jos pelaajia on kuusi, ante on 1 € ja pakkopanostus on 2 € voi pakkopanoksen panostava joko panostaa tuon vaaditun 2 € tai korottaa 2–6 €, korkeintaan potissa olevan rahamäärän verran.


title: Telesina

text: Rajoitettu-limiitti Rajoitettu-limiitti (eng. "fixed-limit") on Telesinasta toinen käytetty muoto, jossa voidaan panostaa vain sen verran kuinka paljon rajaksi on sovittu: yleinen on 2–4 kertaa ante eli sama kuin pakkopanostus. Jokainen pelaaja voi panostuksen jälkeen korottaa panoksen rajan määrämän summan, mutta ei vähempää tai enempää. Jos panostusta korotetaan kolme tai neljä kertaa potti tulee capatuksi eli sen jälkeen kukaan ei voi muuta kuin luovuttaa tai maksaa.


title: Telesina

text: No-limiitti No-limiitti, limiititön (eng. "no-limit") on Telesinasta harvinaisempi muoto. Limiittömässä pelissä ei ole mitään rajaa kuinka paljon voit panostaa tai korottaa eli voit hävitä kaikki rahasi yhdessä jaossa.


title: Telesina

text: Telesina on kasvattanut suosiotaan huomattavasti Hold'emin suosion noustessa sekä pelien laajenemisessa Internetissä. Telesina on suosittu peli varsinkin Italiassa, mutta myös suomalaiset pelaavat mielellään tätä hyvin vauhdikasta ja riskialtista pokeriversiota. Suomessa harvemmin kasinoilla pelataan Telesinaa, mutta Internetissä pelaaminen on mahdollista ympäri vuorokauden.


title: Telesina

text: Americana on lähes samanlainen peli kuin Telesina, mutta vain ilman Vela-korttia. Telesina muistuttaa myös Sököä, mutta eroaa kuudella kortillaan sekä neljän suoran ja värin poistamisella.


title: Charles Griffes

text: Charles Tomlinson Griffes (17. syyskuuta 1884 – 8. huhtikuuta 1920) oli yhdysvaltalainen säveltäjä ja impressionismin keskeisiä edustajia maassaan.


title: Charles Griffes

text: Griffes syntyi Elmirassa New Yorkin osavaltiossa, aloitti pianon- ja urkujensoiton kotikaupungissaan ja sai Berliinissä sävellyksenopetusta Engelbert Humperdinckiltä. Palattuaan Yhdysvaltoihin hän aloitti vuonna 1907 loppuikänsä kestäneen työnsä Hackley Schoolin opettajana.


title: Charles Griffes

text: Ranskalaisten impressionistien lisäksi Griffesin tuotantoon vaikutti myös venäläisten säveltäjien, kuten Aleksandr Skrjabinin musiikki. Griffesin tunnetuimpia sävellyksiä ovat muiden muassa "The White Peacock" (alun perin pianolle 1915, orkestroitu 1919), sävelruno "The Pleasure Dome of Kubla Khan" (1912, rev. 1916), pianosonaatti (1917–1918, rev. 1919) ja "runo huilulle ja orkesterille" (1918).


title: Charles Griffes

text: Griffes oli homo. Hänen lupaavan uransa keskeytti influenssa, joka johti säveltäjän ennenaikaiseen kuolemaan vain 35-vuotiaana. Hänet on haudattu Bloomfield Cemeteryyn New Jerseyyn.


title: Italian Grand Prix 2003

text: Italian Grand Prix 2003 oli Formula 1 -sarjan osakilpailu, joka ajettiin 14. syyskuuta 2003 Autodromo Nazionale Monza -radalla Italiassa. Kilpailun voitti Michael Schumacher. Toiseksi sijoittui Juan Pablo Montoya ja kolmas oli Rubens Barrichello.


title: Hyborialainen aika

text: Hyborialainen aika on kuvitteellinen maailmanhistorian aikakausi, jonka fantasiakirjailija Robert E. Howard loi Conan barbaari -novellejaan varten. Howard esitteli maailmaansa tarkemmin kahdessa artikkelissaan, ”Hyborialainen aika I” ja ”Hyborialainen aika II”. Suomeksi ne on julkaistu "Conan voittaja" -kirjassa yhdessä Conan-romaani "Lohikäärmeen hetken" kanssa.


title: Hyborialainen aika

text: Monet hyborialaisen ajan valtakunnista ja alueista perustuvat joko todellisiin paikkoihin tai todellisen maailman myytteihin. Howardin kuvitteellisella aikajanalla Conanin seikkailut tapahtuvatkin todellisen maailman kaukaisessa esihistoriassa, ennen viime jääkautta ja päättyen siis noin vuoden 9 500 eaa. tienoilla. Conan itse eli noin 500 vuotta ennen hyborikulttuurien romahdusta. Hyborialaisen ajan maantiede muistuttaa etäisesti todellista maailmaa, ja Howard oli tarkka luomiensa valtioiden vastaavista sijainneista nykymaailman kartalla. Keksimänsä kansat hän kuvasi todellisen maailman ihmisryhmien esi-isiksi: esimerkiksi "shemin pojista" tuli myöhemmin seemiläisiä.


title: Hyborialainen aika

text: Howard ei koskaan kutsunut luomaansa maailmaa nimellä Hyboria. Sen sijaan hän kuvasi sen tuntemattomana esihistorian epookkina, hyborialaisena aikana, joka sai nimensä aikakautensa merkittävimmästä kansasta, hyboreista. Tämän nimityksen hän luultavasti lainasi kreikkalaisten tarujen Hyperboreasta. Myös Howardin maailmassa on Hyperborea-niminen valtio, joka on eräs hyborien hallitsemista valtakunnista. Eurooppaa vastaavaa aluetta asuttavien hyborien kotiseudut – "Unelmoiva länsi" – olivat ainoat, joista Howard piirsi kartan ja antoi tarkan kuvauksen. Tämä alue, "Hyboria", rajoittuu etelässä Styx-jokeen ja Styygian valtakuntaan, idässä taas suureen Vilayetin sisämereen. Sen itäpuolista maanosaa kutsutaan "Siniseksi idäksi"; maa-alueita Styygiasta etelään taas nimitetään "Mustiksi kuningaskunniksi".


title: Hyborialainen aika

text: Kaikki Conanin seikkailut tapahtuvat yhdellä jättimäisellä mantereella tai läheisillä saarilla. Manner muistuttaa todellista Afro-Euraasiaa, kuitenkin siten, että Euroopassa maan pinta on huomattavasti todellista korkeammalla, kun taas Afrikan länsiosat ovat meren alla.


title: Hyborialainen aika

text: Mantereen luoteisosa Hyboria on pääasiassa hedelmällistä ja leutoa tasankoa, ja sitä hallitsevat hyborivaltakunnat: Akvilonia, Nemedia, Brythunia, Hyperborea, Koth, Ofir, Argos, Corinthia sekä Reunavaltakunta. Näissä maissa puhutut kielet muistuttavat läheisesti toisiaan. Akvilonian läntisimmän maakunnam muodostavat Bossonian rajamaat; sen länsipuolella sijaitsee akvilonialaisten uudisraivaajien asuttama, Westermarckiksi kutsuttu maakaistale, jonka jälkeen alkaa barbaaristen piktien karu erämaa.


title: Hyborialainen aika

text: Hyborivaltakuntien itäpuolella on Zamoran valtakunta ja lounaispuolella Zingara, joiden kansat sukulaisuuden puutteesta huolimatta muistuttavat toisiaan sekä eksoottiselta kulttuuriltaan että ulkonäöltään. Pohjoisessa sijaitsevia "lumisia maita" asuttavat Vanaheimin vanirit ja Asgardin æsirit, joiden maita kutsutaan myös yhteisnimellä Nordheim. He ovat jatkuvassa sodassa niin Hyperboreaa kuin Conanin kotimaata Kimmeriaakin vastaan. Kimmerian Howard kuvaa maailman ankeimmaksi kolkaksi, jonka kukkuloita peittävät synkät metsät. Etelän hyboreille nämä seudut ovat lähes myyttisiä. Yhtenäisiä valtioita ne eivät muodosta.


title: Hyborialainen aika

text: Hyborian itäosissa kohoavat kukkulat ja vuoret. Vielä idempänä ijaitsee suuri Vilayetin sisämeri, joka ulottuu lähes koko matkan mantereen etelärannikolta pohjoisille tundrille. Kukkuloiden ja Vilayetin väliin jää laajoja kozak-paimentolaisten asuttamia aroja, sekä pohjoisempana ja etelämpänä aavikoita. Myös Hyborian eteläpuolella on tasankoja, joilla asuvat shemiittinomadit. "Shemin maiden" länsirannikolle on rakennettu myös kaupunkeja. Etelässä ne rajoittuvat suureen Styx-virtaan, jonka eteläpuolisille aavikoille levittyy muinainen Styygian valtakunta.


title: Hyborialainen aika

text: Styygian aavikon eteläpuolella alkavat ensin savannit ja sitten valtavat viidakot, joilla sijaitsevat ns. "mustat kuningaskunnat". Näistä suurimmat ovat Amazon, Kush, Atlaia sekä Zembabwei. Alueella on myös useita pienempiä valtakuntia, ja sen länsirannikko tunnetaan "mustana rannikkona". Mustan rannikot muutamat kaupunkivaltiot käyvät kauppaa pohjoisemmasta tulleiden kauppalaivojen kanssa; sisämaassa mustan rannikon alue on lähinnä harvaan asuttua viidakkoista erämaata. Conanin aikana monien mustien kohtalona oli joutua pohjoisempien kansojen orjiksi.


title: Hyborialainen aika

text: Sinisen idän kansoista tutuin hyboreille ovat paimentolaiskansa hyrkaanit. Hyrkaanit ovat levittäytyneet koko Vilayetin ja mantereen itärannikon väliselle alueelle; sisämeren lounaisrannalle hyrkaanit he ovat perustaneet Turanin valtakunnan. Muita merkittäviä valtakuntia idässä ovat hyboriasta kaakkoon sijaitseva, tasankojen vauras Vendhya sekä itäinen, viidakoiden peittämä Khitai.


title: Hyborialainen aika

text: Useimmat hyborialaisen ajan yhteiskunnat ovat kulttuuriltaan ja teknologiselta tasoltaan pimeän keskiajan Eurooppalaisten vastineidensa tapaisia. Joidenkin eteläisten hyborivaltakuntien, kuten Kothin, Ofirin, Argosin ja Corinthian, kulttuurit tosin muistuttavat pikemminkin klassista antiikkia. Zamora ja sen itäpuoliset Turan, Hyrkania sekä Iranistan vastaavat todellist Lähi-itää ja vielä niitäkin itäisemmät seudut Aasiaa. Styygia, Shem sekä voimakkaimmat mustat kuningaskunnat muistuttavat pronssikautisia yhteiskuntia. Suurin osa mustien kuningaskuntien ja piktierämaan asukkaista elävät edelleen kivikautta.


title: Hyborialainen aika

text: Hyboriassa ei ole yhtä valtauskontoa, vaan useimmat kansat palvovat omia jumaliaan.


title: Hyborialainen aika

text: Hyborialaisena aikana esiintyy taikuutta, mutta se on sangen harvinaista, eikä ole aina luonteeltaan varsinaisesti yliluonnollista. Novellissa "Rosvoja talossa" Conan kohtaa papin, jonka voima perustuu aikakauttaan satoja vuosia edellä olevaan tekniikkaan ja tietämykseen; Conan kuitenkin pitää hänen temppujaan magiana. Howardin mukaan lemurialaiseen traditioon nojaava itäinen taikuus, joka oli läntistä vastinettaan voimakkaampaa, oli pääasiassa hypnoosiin perustuvaa illuusiota.


title: Hyborialainen aika

text: Monet Howardin Conan-novelleissa kuvaamat hirviöt ovat suunnattoman voimakkaita kosmisia olentoja, ja periytyvät ihmistä edeltävältä ajalta jolloin ne hallitsivat maailmaa. Ulkonäöltään ne ovat usein epämääräisiä ja kummallisia, ja niissä on voimakkaita yhtäläisyyksiä Howardin ystävän H. P. Lovecraftin Cthulhu-mytologiaan.


title: Hyborialainen aika

text: Hyborialainen aikakausi alkaa "Suuresta kataklysmistä", jossa suuria maa-alueita joko nousi merenpinnan yläpuolelle tai upposi. Lisäksi tulivuorenpurkausten ja maanjäristysten kaltaisten luonnonmullistuksien sarjat muokkasivat maailmaa entisestään niin, ettei se juurikaan enää muistuttanut edeltänyttä esikataklysmistä aikaa, jonka valusialaiset korkeakulttuurit joko tuhoutuivat tai vajosivat kehityksessään kivikautiselle tasolle. Howard nimesi esikataklysmisen maamassan "Thurin mantereeksi" ('Thurian continent'); hyborialaisen ajan mantereelle hän ei antanut vastaavaa nimeä, minkä vuoksi sitäkin kutsutaan toisinaan tällä nimellä.


title: Hyborialainen aika

text: Kataklysmissä uponneita saaria olivat Atlantis, Lemuria sekä piktien saaret. Atlantislaiset ja piktit pelastuivat kuitenkin mantereen länsirannikolle perustamiensa siirtokuntien ansiosta. Nämä sijaitsivat suunnilleen nykyisen Euroopan, ja siten myös Hyborian, alueella. Lemurialaiset taas pakenivat mantereen itärannikolle, joka oli kärsinyt muita alueita vähemmän. Siellä heidät orjuutti alueella asunut muinainen rotu.


title: Hyborialainen aika

text: Länsirannikolla maasto muuttui nopeasti, ja kehittyi outoja kasvi- ja eläinlajeja. Atlantislaisten mantereella sijainnut kuningaskunta joutui usein kosketuksiin villi-ihmisten kanssa, mutta onnistui kuitenkin säilyttämään rippeitä teknologiastaan ja taiteestaan. Etelämpänä asuneet, kulttuuriltaan kehittymättömämmät, mutta lukumäärältään suuret ja sotaisat piktit kuitenkin lopulta raunioittivat orastavan atlantislaisen sivilisaation ja hajottivat heidän valtakuntansa pieniin klaaneihin. Mantereen eteläisempien osien asukkaat olivat tuolloin edelleen kehitykseltään nykyihmistä edeltävällä tasolla, ja myös muiden alueiden väestö koostui hajanaisista heimoista. Hyborian kaakkoisosan kukkuloille oli kuitenkin asettunut esikataklysmiseltä ajalta periytyvä, ei-valusialainen kansa žemrit.


title: Hyborialainen aika

text: Piktien ja atlantislaisten sotien jälkeen manner koki lisää muutoksia pienemmän kataklysmin muodossa; tällöin sisämaahan syntyneet järvien ketjut yhdistyivät muodostaen suuren Vilayetin sisämeren ja käytännössä erottaen itäisen ja läntisen maanosan toisistaan. Tämä tapahtui noin vuonna 500 Suuren kataklysmin jälkeen ja viimeisteli kulttuurien rappion.


title: Hyborialainen aika

text: Ensimmäiset hyboriheimot syntyivät Hyborian pohjoisosissa. Joukko esikataklysmisen ajan barbaareja oli paennut kataklysmiä pohjoisen lumisiin erämaihin. Siellä he kohtasivat suuria, valkoturkkisia lumiapinoita, jotka he ajoivat napapiirin taakse. Tuhat vuotta pienemmän kataklysmin jälkeen uudisasukkaita oli alettu kutsua hyborialaisiksi eli hyboreiksi jumalansa Borin mukaan – Bori oli alun perin pohjoiseen muuton aikainen mahtava, kenties myyttinen, heimopäällikkö.


title: Hyborialainen aika

text: Samaan aikaan lemurialaiset olivat vajonneet julman orjuutensa aikana lähes eläimelliselle tasolle, mutta nousseet lopulta kapinaan ja tuhonneet orjuuttajansa. Henkiinjääneet pakenivat länteen, missä he kohtasivat muinaisen, ihmistä edeltäneen sivilisaation. He hävittivät sen ja perustivat tilalle Styygian valtakunnan, jonka kulttuuri oli sekoitus uutta ja vanhaa. Myöhemmin vanhemman rodun harvalukuisia jälkeläisiä alettiin jopa palvoa.


title: Hyborialainen aika

text: Vuoden 2 000 tienoilla hyborit alkoivat väestön kasvaessa levittäytyä länteen ja etelään. Muutamat pohjoisessa käyneet kohtasivat lumiapinoiden ihmismäisiksi kehittymässä olleita jälkeläisiä, mutta näiden tuhoamiseksi lähteneet seikkailijat eivät palanneet. Levittäytyessään hyborit tuhosivat tai sulauttivat itseensä monia valloittamiensa alueiden kansoja, mutta eivät vielä kohdanneet esikataklysmisen ajan kansoja, kuten jälleen kehityksen alkuun päässeitä žemrejä tai atlantislaisia. Styygian itäpuolelle taas oli asettunut paimentolaiskansoja, joita kutsuttiin "Shemin pojiksi". Piktien kulttuurievoluutio sen sijaan oli jämähtänyt paikoilleen. Heidän eteläpuolellaan Zinggin laaksoon oli syntynyt kehittynyttä maataloutta hyödyntänyt kulttuuri, jonka väestö oli sukua shemiiteille. Hyborien keksittyä kivirakentamisen ja perustettua ensimmäisen kuningaskuntansa Hyperborean kansainvaellukset lisääntyivät entisestään.


title: Hyborialainen aika

text: Seuraavan tuhannen vuoden ajan hyborit levittäytyivät ympäri läntistä maanosaa. He ajoivat piktit länsirannikon karuihin erämaihin ja etenivät aina Shemin maiden reunalle asti, jonne he perustivat Kothin kuningaskunnan. Kontaktit hyboreihin ja styygialaisiin alkoivat nostaa shemiittikulttuuria barbarismin yläpuolelle. Hyboriheimojen itäpuolella žemrit perustivat Zamoran kuningaskunnan, kun taas Zinggin laaksoon syntyi Zingara, jonka alkuperäisasukkaisiin olivat sekoittuneet pikti- ja hyborivalloittajiensa jälkeläisiin. Pohjoisessa atlantislaiset säilyttivät itsenäisyytensä; heidän pohjoispuolellaan taas "apinaihmisten" vaaleatukkaiset jälkeläiset olivat työntyneet etelämmäksi muinaisille asuinsijoilleen ja valloittaneet Hyperborean: he kuitenkin säilyttivät sen nimen ja osia hyborialaisesta kulttuurista.


title: Hyborialainen aika

text: Vuoteen 3 500 mennessä Hyborian kuningaskunnat olivat vakiintuneet ja hallitsivat Thurin mantereen länsiosia. Kansana hyborit olivat sekoittuneet naapureihinsa ja alistamiinsa kansoihin tehden väestöstä etnisesti kirjavan. Shemiitit olivat entistä enemmän tekemisissä Kothin eivätkä niinkään heitä kauan alistaneen Styygian kanssa; Styygian pohjoisraja oli vetäytynyt etelämmäksi ja sijaitsi tästä lähin Styx-joella. Hyborikuningaskunnista läntisimmän, Akvilonian, pohjoispuolella sijaitsi hajanainen Kimmerian valtakunta, jonka kansa oli atlantislaisten jälkeläisiä. Idässä lemurialaiset olivat perustaneet oman valtakuntansa.


title: Hyborialainen aika

text: "Hyborialainen aika" -esseen perusteella Conanin voidaan laskea eläneen noin vuonna 4 000 Suuren kataklysmin jälkeen. Tuolloin Akvilonia oli kiistattomasti maailman mahtavin valtakunta, mutta se oli vihamielisten valtakuntien ympäröimä. Aikakauden merimahteja olivat Zingara sekä Argos. Barbaarikansojen mahti kohosi jatkuvasti ja pohjoisen vaaleatukkaisten villien jälkeläiset olivat perustaneet omat valtakuntansa Nordheimiin. Lemurialaisten jälkeläiset tunnettiin hyrkanialaisina eli hyrkaaneina. He olivat pitkän aikaa työntyneet itärannikolta länttä kohti, kunnes saavuttivat Vilayetin rannan. Sisämeren lounaisrannalle he perustivat Turanin valtakunnan, ja jatkoivat myöhemmin työntymistä edelleen länteen, joutuen ajoittaisiin konflikteihin hyperborealaisten kanssa. Myös Styygian eteläpuolella oli suuria, "mustiksi kuningaskunniksi" kutsuttuja valtakuntia.


title: Hyborialainen aika

text: Conanin elinaikana Hyboria joutuu kasvavaan sekasortoon, osin Conanin omien toimien vuoksi. Juonittelut ja petokset ovat politiikassa arkipäivää, suuret rosvojoukot aiheuttavat hävitystä ja kokonaiset armeijat ja maakunnat tuhoutuvat sodissa. Akviloniassa syttyy sisällissota, jonka huipennuksena Conan kaappaa vallan vihatulta kuningas Namedidesilta. Aluksi Conania juhlitaan vapauttajana, mutta myöhemmin vallankumousta hautovat vehkeilijät alkavat levittää tyytymättömyyttä. Akvilonian viholliset hyötyvät tästä ja Nemedia hyökkää sen kimppuun miehittäen ja raunioittaen suurimman osan maasta noin vuoden ajaksi. Kronologisesti viimeinen Conan-tarina "Lohikäärmeen hetki" kuvaa, kuinka merkittävää kansansuosiota nauttiva Conan lopulta valloittaa kapinallisten tuella valtakuntansa takaisin itselleen. Howard kertoi eräässä lukijakirjeessään, ettei tiennyt, johtiko Conan tämän jälkeen Akvilonian menestyksekkääseen valloitussotaan vai kuoliko yrittäessään.


title: Hyborialainen aika

text: Hyborialaisen ajan lopulla, noin vuonna 4 500, Akvilonia alkoi laajentua imperiumiksi. Se valtasi yhä suurempia maa-alueita, miehittäen useita pienempiä valtioita. Akvilonian laajetessa sitä vastaan muodostettiin yhä uusia liittokuntia ja monet sen nöyryyttämistä, mutta itsenäisyytensä säilyttäneistä valtioista – Koth ja Hyperborea etunenässä – tukivat sen vihollisia. Lisäksi raudan työstön oppineet runsaslukuiset piktit ja niin ikään voimakkaiksi kasvaneet hyrkaanit hyökkäsivät Akvilonian imperiumin kimppuun. Kapinoiden ja laajojen sotien heikentämä Akvilonia romahti ja piktit ja hyrkaanit valloittivat käytännössä koko Hyborian, vain muutamien eteläisten ja pohjoisten valtakuntien jäädessä itsenäisiksi.


title: Hyborialainen aika

text: Hyrkaanit ja piktit jatkoivat sotia, tällä kertaa toisiaan vastaan. Kimmerialaiset ja nordheimilaiset osallistuivat tähän lopulta Vilayetin länsipuolisten hyrkaanivaltakuntien tuhoon johtaneeseen sotaan. Myös pikti-imperiumi kärsi tappioita barbaareja ja nemedialaisia vastaan. Nemediaa oli jo jonkin aikaa hallinnut æsiripalkkasoturien perustama dynastia, mutta nyt se tuhoutui nordheimilaisten hyökkäyksessä lopullisesti. Jälleen uusi kataklysmien sarja ja tuloaan tehnyt jääkausi hävittivät lopullisesti hyborialaisen ajan korkeakulttuurit. Howard kuitenkin mainitsee aikakauden kansojen olleen todellisten kansojen esi-isiä: tällä hän selitti tarinoidensa anakronismit, kuten lukuisat todellisesta maailmasta lainatut nimet.


title: Hyborialainen aika

text: Aloittaessaan Conan-novellien kirjoittamisen Howard kirjoitti 1930 avukseen historian, jossa keksimiensä valtioiden ja kansojen historian lisäksi hän esitteli maailmansa maantieteen tärkeimpiä piirteitä. Hän uskoi voivansa siten paremmin esitellä Conanin uskottavana hahmona todentuntuisessa maailmassa, ja pyrki aina kirjoittaessaan noudattamaan luomansa historian tapahtumia ja henkeä. Tämä "fiktiivinen essee" julkaistiin ensi kerran vuonna 1936 nimellä "The Hyborian Age". Howard laati avukseen myös ainakin kaksi karttaa, jotka kumpikin on rajattu esittämään Eurooppaa vastaavaa aluetta, vaikka niissä on mukana myös osia Pohjois-Afrikasta ja Lähi-Idästä. Myös "Hyborialainen aika" keskittyy kuvaamaan tämän maanosan tapahtumia, ja Conan-seikkailujen enemmistö tapahtuu kyseisellä alueella.


title: Hyborialainen aika

text: Molemmat kartat on hahmoteltu Mercator-prjoketiona esitetyn Euroopan kartan kopion päälle, ja niiden välillä esiintyy vähäisiä eroja. Luonnosmainen versio (tässä artikkelissa "kartta A") on rajattu etelämmäksi, jolloin pohjoiset valtakunnat Vanaheim, Asgard ja Hyperborea jäävät osittain kartan ulkopuolelle, mutta vastaavasti Pohjois-Afrikan alueella sijaitseva Styygian valtakunta ulottuu kauaksi etelään. "Kartta B" on tarkempi ja näyttää Hyborian pohjoisosat kokonaisuudessaan, mutta vastaavasti Styygiasta on näkyvillä vain pohjoisrajan muodostava Styx-joki, joka A-versiossa on vielä nimettynä Niiliksi (Nile). Lisäksi Hyborian ja sen lähialueiden itärajan muodostava Vilayetin sisämeri on A-kartassa lähes kaksi kertaa suurempi kuin myöhemmissä versioissa, ulottuen Styygian pohjoisrajaa kauemmaksi etelään. Muut erot ovat pieniä ja koskevat rantaviivan ja valtioiden rajojen tarkkoja sijainteja ja muotoja.


title: Hyborialainen aika

text: Vaikka olikin melko tarkkaan suunnitellut myös Hyborian ulkopuoliset alueet, Howard ei milloinkaan piirtänyt niistä karttaa tai tehnyt yksityiskohtaisia muistiinpanoja, sillä halusi pitää mielikuvituksensa mahdollisuudet rajoittamattomina Conanin seikkaillessa hyboreille tutun maailman ulkopuolella. Hän myös katsoi tämän olevan sopusoinnussa sankariensa kokemuspiirin kanssa: olisi epätodennäköistä, että tarinoiden Hyboriasta tai sen lähiseuduilta kotoisin olevat päähenkilöt tietäisivät kaukaisista maista sen enempää kuin keskiajan eurooppalaiset tiesivät Aasiasta tai Afrikasta.


title: Hyborialainen aika

text: Howard sai 1936 ihailijakirjeen, jossa P. Schuyler Miller esitteli hänen ja ystävänsä John Clarkin luoman, tuohon mennessä julkaistujen Conan-tarinoiden perusteella piirretyn kartan. Howard vastasi heille kartan olevan suurin piirtein oikea; se ei ole säilynyt, mutta on todennäköistä, että sen tarkkuus koski lähinnä valtioiden välisiä suhteita. Kartan suurin virhe oli Howardin vastausesta päätellen Kushin valtakunnan sijainti tai koko. Ilmeisesti Miller ja Clark olivat kuvanneet Kushin huomattavasti liian suurena, sillä Howard mainitsi näille sen olevan vain yksi Styygian eteläpuolisista mustista kuningaskunnista. Hän kuitenkin huomautti hyborien yleensä viittaavan kehen tahansa mustaihoiseen kushilaisena, koska Kush sijaintinsa vuoksi oli ensimmäinen hyborien kanssa kosketuksiin joutunut musta kuningaskunta. Vastauksensa oheen Howard liitti kopion B-kartasta, johon oli lisännyt kaupunkeja, kaksi uutta valtakuntaa (Khauran ja Khoraja) sekä merkittävien kartan ulkopuolelle jäävien paikkojen sijainnin suuntaa osoittavia nuolia.


title: Hyborialainen aika

text: Kaksi vuotta Howardin kuoleman (kesäkuussa 1936) jälkeen kustannusyhtiö LANY julkaisi kirjasen nimeltä "The Hyborian Age". Muun sisällön ohessa siinä julkaistiin "Hyborialainen aika" -essee sekä Millerin ja Clarkin piirtämä hyborialaisen ajan kartta, joka on lähes täysin yhdenmukainen Howardin Millerille ja Clarkille lähettämän luonnoksen kanssa. Toisin kuin Howardin kartat, LANY-kartta esittää kuitenkin myös Styygian etelärajan sekä pohjoisimmat mustat kuningaskunnat.


title: Hyborialainen aika

text: Styxin eteläpuolisten alueiden esitystapa ei LANY-kartassa ole täysin yhteneväinen Howardin luonnosten tai novellien kanssa. Styygia on siinä pinta-alaltaan varsin pieni, rajoittuu Styx-jokeen paitsi pohjoisessa, myös idässä, ja on pohjois–etelä-suunnassa melko vaatimattoman kokoinen. Heti sen eteläpuolella on joukko pienehköjä mustia kuningaskuntia (Kush, Darfar, Keshan, Punt, Zembabwei), jotka maantieteellisesti sijoittuvat itä–länsi-suunnassa riviin. Tällainen sijainti ei melko varmasti vastaa Howardin alkuperäistä näkemystä, mutta mahdollisesti se on ollut keino saada kaikki Conan-novelleissa mainitut Styygian eteläpuoliset valtakunnat mahtumaan kooltaan rajoitetulle kartalle, jossa suurin mielenkiinto on kohdistunut hyborivaltakuntiin. Dale E. Rippke on myös huomauttanut Howardin maininnan Kushin läheisestä suhteesta hyborikuningaskuntiin vihjaavan sen olevan pohjoisin mustista kuningaskunnista. Tällöin muiden alueen valtakuntien tulisi sijaita Kushia etelämpänä.


title: Hyborialainen aika

text: LANY-kartta oli ensimmäinen julkaistu Hyborian kartta ja siitä tuli myöhemmin pohja useimmille uusille Hyborian kartoille. Kartassa kerrotaan sen pohjautuvan "Robert E. Howardin valmistelemaan karttaan", minkä vuoksi sitä on pidetty luotettavana, vaikka Miller ja Clark olivat tehneet siihen merkittäviä lisäyksiä Howardin novellien pohjalta. On kuitenkin huomattava, ettei Millerillä ja Clarkilla ollut käytettävissä kaikkea sitä aineistoa, joka nykyään on saatavilla, kuten joukko julkaisemattomia novelleja ja luonnoksia, sekä eräänä merkittävimmistä Styygian tarkemman koon ja rajat paljastavaa Hyborian kartan A-versiota. He eivät myöskään olleet voineet keskustella Howardin kanssa muutoksista mustien kuningaskuntien karttaan, joita he epäilemättä olivat tehneet Howardin mainittua virheistä Kushin maantieteessä.


title: Hyborialainen aika

text: Lähes kaikki Conanin maailmasta laaditut kartat perustuvat LANY-kartalle. Mahdollisesti ensimmäinen koko hyboren tunteman maailman esittänyt kartta kartta julkaistiin sarjakuvalehti "Savage Sword of Conanissa" vuonna 1975 Tim Conradin piirtämänä. Mukaan oli sisällytetty elementtejä myös L. Sprague de Campin ja Lin Carterin kirjoittamista Conan-kertomuksista. Starmont Housen muutamaa vuotta myöhemmin julkaisema värillinen kartta esitti Sinisen idän Conradin versiota yksityiskohtaisemmin. Siihen sisältyi myös Howardin toisinaan mainitsema Mun manner, joskin sen samaistaminen Australiaan oli ilmeisesti virheellistä. Seuraavaksi ilmestynyt merkittävä kartta oli "GURPS Conan" -roolipelin mustavalkoinen kartta, johon pohjautuen kaikki kaupalliseen levitykseen tarkoitetut hyborialaisen ajan kartat on sittemmin tehty. Näistä mainittakoon Marvel Comicsin "Handbook of the Conan Universeen" sisällytetyt versiot sekä Mongoose Publishingin suurta arvostusta nauttivat, roolipelaamiseen tarkoitetut kartat.


title: Hyborialainen aika

text: "GURPS Conanin" kartta kuvaa Hyborian, Styygian ja pohjoiset mustien hallitseman kuningaskunnat (Kush ym.) suunnilleen sellaisina, kuin ne LANY-kartassa esitettiin. Niiden eteläpuolella sijaitseva varsinainen, valtioiksi järjestäytymätön mustien kuningaskuntien alue on suhteellisen pieni. Myös Sininen itä on itä–länsi-suunnassa selvästi Hyboriaa pienempi. Idän suurimmat valtakunnat ovat Hyrkania, Khitai ja Vendhya. Hyrkania sijaitsee heti Vilayetin itäpuolella ja rajoittuu idässä ja etelässä vuoristoihin. Sen itäpuolella sijaitseva Khitai hallitsee lähes koko mantereen itärannikkoa. Vendhya kattaa kokonaan laajan eteläisen, Intiaa muistuttavan niemimaan.